Produced by Ieong Hio-Kuan






列女傳

劉向

卷之一


有虞二妃

有虞二妃者，帝堯之二女也。長娥皇，次女英。舜父頑母嚚。父號瞽叟，弟曰象，敖游
於嫚，舜能諧柔之，承事瞽叟以孝。母憎舜而愛象，舜猶內治，靡有姦意。四嶽薦之於
堯，堯乃妻以二女以觀厥內。二女承事舜於畎畝之中，不以天子之女故而驕盈怠嫚，猶
謙謙恭儉，思盡婦道。瞽叟與象謀殺舜。使塗廩，舜歸告二女曰：「父母使我塗廩，我
其往。」二女曰：「往哉！」舜既治廩，乃捐階，瞽叟焚廩，舜往飛出。象復與父母謀
，使舜浚井。舜乃告二女，二女曰：「俞，往哉！」舜往浚井，格其出入，從掩，舜潛
出。時既不能殺舜，瞽叟又速舜飲酒，醉將殺之，舜告二女，二女乃與舜藥浴汪，遂往
，舜終日飲酒不醉。舜之女弟繫憐之，與二嫂諧。父母欲殺舜，舜猶不怨，怒之不已。
舜往于田號泣，日呼旻天，呼父母。惟害若茲，思慕不已。不怨其弟，篤厚不怠。既納
於百揆，賓於四門，選於林木，入於大麓，堯試之百方，每事常謀於二女。舜既嗣位，
升為天子，娥皇為后，女英為妃。封象於有庳，事瞽叟猶若初焉。天下稱二妃聰明貞仁
。舜陟方，死於蒼梧，號曰重華。二妃死於江湘之間，俗謂之湘君。君子曰：「二妃德
純而行篤。詩云：「不顯惟德，百辟其刑之。」此之謂也。

頌曰：元始二妃，帝堯之女，嬪列有虞，承舜於下，以尊事卑，終能勞苦，瞽叟和寧，
卒享福祜。


棄 母 姜 嫄

棄母姜嫄者，邰侯之女也。當堯，終生子。以為不祥而棄之隘巷，牛羊避而不踐。乃送
之平林之中，後伐平林者咸薦之覆之。乃取置寒冰之上，飛鳥傴翼之。姜嫄以為異，乃
收以歸。因命曰棄。姜嫄之性，清靜專一，好種稼穡。及棄長，而教之種樹桑麻。棄之
性明而仁，能育其教，卒致其名。堯使棄居稷官，更國邰地，遂封棄於邰，號曰后稷。
及堯崩，舜即位，乃命之曰：「棄！黎民阻飢，汝居稷，播時百穀。」其後世世居稷，
至周文武而興為天子。君子謂姜嫄靜而有化。詩云：「赫赫姜嫄，其德不回，上帝是依
。」又曰：「思文后稷，克配彼天，立我烝民。」此之謂也。
　 　
頌曰：棄母姜嫄，清靜專一，履跡而孕，懼棄於野，鳥獸覆翼，乃復收恤，卒為帝佐，
母道既畢。
　 　

契 母 簡 狄

契母簡狄者，有娀氏之長女也。當堯之時，與其妹娣浴於玄丘之水。有玄鳥銜卵，過而
墜之。五色甚好，簡狄與其妹娣競往取之。簡狄得而含之，誤而吞之，遂生契焉。簡狄
性好人事之治，上知天文，樂於施惠。及契長，而教之理順之序。契之性聰明而仁，能
育其教，卒致其名。堯使為司徒，封之於亳。及堯崩，舜即位，乃敕之曰：「契！百姓
不親，五品不遜，汝作司徒，而敬敷五教在寬。」其後世世居亳，至殷湯興為天子。君
子謂簡狄仁而有禮。詩云：「有娀方將，立子生商。又曰：「天命玄鳥，降而生商。」
此之謂也。
　 　
頌曰：契母簡狄，敦仁勵翼，吞卵產子，遂自脩飾，教以事理，推恩有德，契為帝輔，
蓋母有力。


啟 母 塗 山

啟母者，塗山氏長女也。夏禹娶以為妃。既生啟，辛壬癸甲，啟呱呱泣，禹去而治水，
惟荒度土功，三過其家，不入其門。塗山獨明教訓，而致其化焉。及啟長，化其德而從
其教，卒致令名。禹為天子，而啟為嗣，持禹之功而不殞。君子謂塗山彊於教誨。詩
云：「釐爾士女，從以孫子。」此之謂也。

頌曰：啟母塗山，維配帝禹，辛壬癸甲，禹往敷土，啟呱呱泣，母獨論序，教訓以善，
卒繼其父。


湯 妃 有 

湯妃有者，有妊氏之女也。殷湯娶以為妃，生仲壬外丙，亦明教訓，致其功。有妊之
妃湯也，統領九嬪，後宮有序，咸無妒媢逆理之人，卒致王功。君子謂妃明而有序。詩
云：「窈窕淑女，君子好逑。」言賢女能為君子和好眾妾，其有之謂也。

頌曰：湯妃有，質行聰明，媵從伊尹，自夏適殷，勤愨治中，九嬪有行，化訓內外，
亦無愆殃。


周 室 三 母

三母者，大姜、大任、大姒。大姜者，王季之母，有台氏之女。大王娶以為妃。生大
伯、仲雍、王季。貞順率導，靡有過失。大王謀事遷徙，必與。大姜。君子謂大姜廣於
德教。大任者，文王之母，摯任氏中女也。王季娶為妃。大任之性，端一誠莊，惟德之
行。及其有娠，目不視惡色，耳不聽淫聲，口不出敖言，能以胎教。溲於豕牢，而生文
王。文王生而明聖，大任教之，以一而識百，卒為周宗。君子謂大任為能胎教。古者婦
人妊子，寢不側，坐不邊，立不蹕，不食邪味，割不正不食，席不正不坐，目不視於邪
色，耳不聽於淫聲。夜則令瞽誦詩，道正事。如此，則生子形容端正，才德必過人矣。
故妊子之時，必慎所感。感於善則善，感於惡則惡。人生而肖萬物者，皆其母感於物，
故形音肖之。文王母可謂知肖化矣。大姒者，武王之母，禹後有莘姒氏之女。仁而明
道。文王嘉之，親迎於渭，造舟為梁。及入，大姒思媚大姜、大任，旦夕勤勞，以進婦
道。大姒號曰文母，文王治外，文母治內。大姒生十男：長伯邑考、次武王發、次周公
旦、次管叔鮮、次蔡叔度、次曹叔振鐸、次霍叔武、次成叔處、次康叔封、次聃季載。
大姒教誨十子，自少及長，未嘗見邪僻之事。及其長，文王繼而教之，卒成武王周公之
德。君子謂大姒仁明而有德。詩曰：「大邦有子，俔天之妹，文定厥祥，親迎于渭，造
舟為梁，不顯其光。」又曰：「大姒嗣徽音，則百斯男。」此之謂也。

頌曰：周室三母，大姜任姒，文武之興，蓋由斯起。大姒最賢，號曰文母。三姑之德，
亦甚大矣！


衛 姑 定 姜

衛姑定姜者，衛定公之夫人，公子之母也。公子既娶而死，其婦無子，畢三年之喪，定
姜歸其婦，自送之，至於野。恩愛哀思，悲心感慟，立而望之，揮泣垂涕。乃賦詩
曰：「燕燕于飛，差池其羽，之子于歸，遠送于野，瞻望不及，泣涕如雨。」送去歸泣
而望之。又作詩曰：「先君之思，以畜寡人。」君子謂定姜為慈姑過而之厚。定公惡孫
林父，孫林父奔晉。晉侯使郤犨為請還，定公欲辭，定姜曰：「不可，是先君宗卿之嗣
也。大國又以為請，而弗許，將亡。雖惡之，不猶愈於亡乎！君其忍之。夫安民而宥宗
卿，不亦可乎！」定公遂復之。君子謂定姜能遠患難。詩曰：「其儀不忒，正是四國。」
此之謂也。定公卒，立敬姒之子衎為君，是為獻公。獻公居喪而慢。定姜既哭而息，見
獻公之不哀也，不內食飲，嘆曰：「是將敗衛國，必先害善人，天禍衛國也！夫吾不獲
鱄也使主社稷。」大夫聞之皆懼。孫文子自是不敢舍其重器於衛。鱄者，獻公弟子鮮也
。賢，而定姜欲立之而不得。後獻公暴虐，慢侮定姜。卒見逐走，出亡至境，使祝宗告
亡，且告無罪於廟。定姜曰：「不可。若令無神，不可誣。有罪，若何告無罪也。且公
之行，舍大臣而與小臣謀，一罪也。先君有衛卿以為師保，而蔑之，二罪也。余以巾櫛
事先君，而暴妾使余，三罪也。告亡而已，無告無罪。其後賴鱄力，獻公復得反國。君
子謂定姜能以辭教。詩云：「我言惟服。」此之謂也。鄭皇耳率師侵衛，孫文子卜追
之，獻兆於定姜曰：「兆如山林，有夫出征而喪其雄。」定姜曰：「征者喪雄，禦寇之
利也。大夫圖之。」衛人追之，獲皇耳於犬丘。君子謂定姜達於事情。詩云：「左之左
之，君子宜之。」此之謂也。

頌曰：衛姑定姜，送婦作詩，恩愛慈惠，泣而望之。數諫獻公，得其罪尤。聰明遠識，
麗於文辭。


齊 女 傅 母

傅母者，齊女之傅母也。女為衛莊公夫人，號曰莊姜。姜交好。始往，操行衰惰，有冶
容之行，淫泆之心。傅母見其婦道不正，諭之云：「子之家，世世尊榮，當為民法則。
子之質，聰達於事，當為人表式。儀貌壯麗，不可不自脩整。衣錦絅裳，飾在輿馬，是
不貴德也。」乃作詩曰：「碩人其頎，衣錦絅衣，齊侯之子，衛侯之妻，東宮之妹，邢
侯之姨，譚公維私。」砥厲女之心以高節，以為人君之子弟，為國君之夫人，尤不可有
邪僻之行焉。女遂感而自脩。君子善傅母之防未然也。莊姜者，東宮得臣之妹也。無
子。姆戴媯之子桓公，公子州吁嬖人之子也。有寵，驕而好兵，莊公弗禁。後州吁果殺
桓公。詩曰：「毋教猱升木。」此之謂也。

頌曰：齊女傅母，防女未然，稱列先祖，莫不尊榮，作詩明指，使無辱先，莊姜姆妹，
卒能脩身。


魯 季 敬 姜

魯季敬姜者，莒女也。號戴己。魯大夫公父穆伯之妻，文伯之母季康子之從祖叔母也。
博達知禮。穆伯先死，敬姜守養。文伯出學而還歸，敬姜側目而盼之。見其友上堂，從
後階降而卻行，奉劍而正履，若事父兄。文伯自以為成人矣。敬姜召而數之曰：「昔者
武王罷朝，而結絲絕，左右顧無可使結之者，俯而自申之，故能成王道。桓公坐友三
人，諫臣五人，日舉過者三十人，故能成伯業。周公一食而三吐哺，一沐而三握髮，所
執贄而見於窮閭隘巷者七十餘人，故能存周室。彼二聖一賢者，皆霸王之君也，而下人
如此。其所與遊者，皆過己者也。是以日益而不自知也。今以子年之少而位之卑，所與
遊者，皆為服役。子之不益，亦以明矣。」文伯乃謝罪。於是乃擇嚴師賢友而事之。所
與遊處者皆黃耄倪齒也，文伯引衽攘捲而親饋之。敬姜曰：「子成人矣。」君子謂敬姜
備於教化。詩云：「濟濟多士，文王以寧。」此之謂也。文伯相魯。敬姜謂之曰：「吾
語汝，治國之要，盡在經矣。夫幅者，所以正曲枉也，不可不彊，故幅可以為將。畫
者，所以均不均、服不服也，故畫可以為正。物者，所以治蕪與莫也，故物可以為都大
夫。持交而不失，出入不絕者，捆也。捆可以為大行人也。推而往，引而來者，綜也。
綜可以為關內之師。主多少之數者，均也。均可以為內史。服重任，行遠道，正直而固
者，軸也。軸可以為相。舒而無窮者，摘也。摘可以為三公。」文伯再拜受教。文伯退
朝，朝敬姜，敬姜方績。文伯曰：「以歜之家，而主猶績，懼干季孫之怒，其以歜為不
能事主乎！」敬姜歎曰：「魯其亡乎！使童子備官而未之聞耶！居，吾語汝。昔聖王之
處民也，擇瘠土而處之，勞其民而用之，故長王天下。夫民勞則思，思則善心生，逸則
淫，淫則忘善，忘善則惡心生。沃土之民不材，淫也。瘠土之民嚮義，勞也。是故天子
大采朝日，與三公九卿組織地德。日中考政，與百官之政事，使師尹維旅牧宣敘民事。
少采夕月，與太史司載糾虔天刑。日入監九御，使潔奉禘郊之粢盛，而後即安。諸侯朝
脩天子之業令，晝考其國，夕省其典刑，夜儆百工，使無慆淫，而後即安。卿大夫朝考
其職，晝講其庶政，夕序其業，夜庀其家事，而後即安。士朝而受業，晝而講隸，夕而
習復，夜而討過，無憾，而後即安。自庶人以下，明而動，晦而休，無自以怠。王后親
織玄紞，公侯之夫人加之以紘綖，卿之內子為大帶，命婦成祭服，則士之妻加之以朝
服，自庶士以下皆衣其夫。社而賦事，烝而獻功，男女效績，否則有辟，古之制也。君
子勞心，小人勞力，先王之訓也。自上以下，誰敢淫心舍力。今我寡也，爾又在下位，
朝夕處事，猶恐忘先人之業，況有怠惰，其何以辟！吾冀汝朝夕脩，我曰必無廢先人，
爾今也曰胡不自安。以是承君之官，余懼穆伯之絕嗣也。仲尼聞之曰：「弟子記之，季
氏之婦不淫矣！」詩曰：「婦無公事，休其蠶織。」言婦人以織績為公事者也。休之非
禮也。文伯飲南宮敬叔酒，以露堵父為客，羞鱉焉小，堵父怒，相延食鱉，堵父辭
曰：「將使鱉長而食之。」遂出。敬姜聞之，怒曰「吾聞之先子曰：『祭養尸，饗養上
賓。』鱉於人何有，而使夫人怒！」遂逐文伯。五日，魯大夫辭而復之。君子謂敬姜為
慎微。詩曰：「我有旨酒，嘉賓式讌以樂。」言尊賓也。文伯卒，敬姜戒其妾曰：「吾
聞之，『好內，女死之；好外，士死之。』今吾子夭死，吾惡其以好內聞也，二三婦之
辱。共祀先祀者，請毋瘠色，毋揮涕，毋陷膺，毋憂容，有降服，毋加服，從禮而靜，
是昭吾子。仲尼聞之曰：「女知莫如婦，男知莫如夫，公父氏之婦知矣，欲明其子之令
德。」詩曰：「君子有穀，貽厥孫子。」此之謂也。敬姜之處喪也，朝哭穆伯，暮哭文
伯。仲尼聞之曰：「季氏之婦可謂知禮矣，愛而無私，上下有章。」敬姜嘗如季氏。康
子在朝，與之言，不應，從之，及寢門，不應而入。康子辭於朝，而入見曰：「肥也不
得聞命，毋乃罪耶？」敬姜對曰：「子不聞耶？天子及諸侯合民事於內朝，自卿大夫以
下合官職於外朝，合家事於內朝，寢門之內，婦人治其職焉。上下同之。夫外朝子將業
君之官職焉，內朝子將庀季氏之政焉，皆非吾所敢言也。康子嘗至敬姜，●門而與之
言，皆不踰閾。祭悼子，康子與焉，酢不受，徹俎不讌，宗不具不繹，繹不盡飲則退。
仲尼謂敬姜別於男女之禮矣。詩曰：「女也不爽。」此之謂也。

頌曰：文伯之母，號曰敬姜，通達知禮，德行光明，匡子過失，教以法理，仲尼賢焉，
列為慈母。


楚 子 發 母

楚將子發之母也。子發攻秦絕糧，使人請於王，因歸問其母。母問使者曰：「士卒得無
恙乎？」對曰：「士卒并分菽粒而食之。」又問：「將軍得無恙乎？」對曰：「將軍朝
夕芻豢黍粱。」子發破秦而歸，其母閉門而不內。使人數之曰：「子不聞越王句踐之伐
吳耶？客有獻醇酒一器者，王使人注江之上流，使士卒飲其下流，味不及加美，而士卒
戰自五也。異日有獻一囊糗糒者，王又以賜軍士，分而食之，甘不踰嗌，而戰自十也。
今子為將，士卒并分菽粒而食之，子獨朝夕芻豢黍粱，何也？詩不云乎：『好樂無荒，
良士休休。』言不失和也。夫使人入於死地，而自康樂於其上，雖有以得勝，非其術
也。子非吾子也，無入吾門。」子發於是謝其母，然後內之。君子謂子發母能以教誨。
詩云：「教誨爾子，式穀似之。」此之謂也。

頌曰：子發之母，刺子驕泰，將軍稻粱，士卒菽粒，責以無禮，不得人力，君子嘉焉，
編於母德。


鄒 孟 軻 母

鄒孟軻之母也。號孟母。其舍近墓。孟子之少也，嬉遊為墓間之事，踴躍築埋。孟母
曰：「此非吾所以居處子也。」乃去舍市傍。其嬉戲為賈人衒賣之事。孟母又曰：「此
非吾所以居處子也。」復徙舍學宮之傍。其嬉遊乃設俎豆揖讓進退。孟母曰：「真可以
居吾子矣。」遂居之。及孟子長，學六藝，卒成大儒之名。君子謂孟母善以漸化。詩
云：「彼姝者子，何以予之？」此之謂也。孟子之少也，既學而歸，孟母方績，問
曰：「學何所至矣？」孟子曰：「自若也。」孟母以刀斷其織。孟子懼而問其故，孟母
曰：「子之廢學，若吾斷斯織也。夫君子學以立名，問則廣知，是以居則安寧，動則遠
害。今而廢之，是不免於廝役，而無以離於禍患也。何以異於織績而食，中道廢而不
為，寧能衣其夫子，而長不乏糧食哉！女則廢其所食，男則墮於脩德，不為竊盜，則為
虜役矣。」孟子懼，旦夕勤學不息，師事子思，遂成天下之名儒。君子謂孟母知為人母
之道矣。詩云：「彼姝者子，何以告之？」此之謂也。孟子既娶，將入私室，其袒而在
內，孟子不悅，遂去不入。婦辭孟母而求去，曰：「妾聞夫婦之道，私室不與焉。今者
妾竊墮在室，而夫子見妾，勃然不悅，是客妾也。婦人之義，蓋不客宿。請歸父母。於
是孟母召孟子而謂之曰：「夫禮，將入門，問孰存，所以致敬也。將上堂，聲必揚，所
以戒人也。將入戶，視必下，恐見人過也。今子不察於禮，而責禮於人，不亦遠乎！」
孟子謝，遂留其婦。君子謂孟母知禮，而明於姑母之道。孟子處齊，而明於姑母之道。
孟母見之曰：「子若有憂色，何也？」孟子曰：「不敏。」異日閒居，擁楹而歎。孟母
見之曰：「鄉見子有憂色，曰不也，今擁楹而歎，何也？」孟子對曰：「軻聞之：君子
稱身而就位，不為苟得而受賞，不貪榮祿。諸侯不聽，則不達其上。聽而不用，則不踐
其朝。」今道不用於齊，願行而母老，是以憂也。」孟母曰：「夫婦人之禮，精五飯，
酒漿，養舅姑，縫衣裳而已矣。故有閨內之脩，而無境外之志。易曰：『在中饋，●攸
遂。』詩曰：『無非無儀，惟酒食是議。』以言婦人無擅制之義，而有三從之道也。故
年少則從乎父母，出嫁則從乎夫，夫死則從乎子，禮也。今子成人也，而我老矣。子行
乎子義，吾行乎吾禮。」君子謂孟母知婦道。詩云：「載色載笑，匪怒匪教。」此之謂
也。

頌曰：孟子之母，教化列分，處子擇藝，使從大倫，子學不進，斷機示焉，子遂成德，
為當世冠。


魯 之 母 師

母師者，魯九子之寡母也。臘日休作者，歲祀禮事畢，悉召諸子，謂曰：「婦人之義，
非有大故，不出夫家。然吾父母家多幼稚，歲時禮不理。吾從汝謁往監之。」諸子皆頓
首許諾。又召諸婦曰：「婦人有三從之義，而無專制之行。少繫於父母，長繫於夫，老
繫於子。今諸子許我歸視私家，雖踰正禮，願與少子俱，以備婦人出入之制。諸婦其慎
房戶之守，吾夕而反。」於是使少子僕，歸辨家事。天陰還失早，至閭外而止，夕而
入。魯大夫從臺上見而怪之。使人閒視其居處，禮節甚脩，家事甚理。使者還以狀對。
於是大夫召母而問之曰：「一日從北方來，至閭而止，良久，夕乃入。吾不知其故，甚
怪之，是以問也。」母對曰：「妾不幸，早失夫，獨與九子居。臘日，禮畢事間，從諸
子謁歸視私家。與諸婦孺子期，夕而反。妾恐其酺醵醉飽，人情所有也。妾反太早，不
敢復返，故止閭外，期盡而入。大夫美之，言於穆公，賜母尊號曰母師。使朝謁夫人，
夫人諸姬皆師之。君子謂母師能以身教。夫禮，婦人未嫁，則以父母為天；既嫁，則以
夫為天。其喪父母，則降服一等，無二天之義也。詩云：「出宿于濟，飲餞于禰，女子
有行，遠父母兄弟。」

頌曰：九子之母，誠知禮經，謁歸還反，不揜人情，德行既備，卒蒙其榮，魯君賢之，
號以尊名。


魏 芒 慈 母

魏芒慈母者，魏孟陽氏之女，芒卯之後妻也。有三子。前妻之子有五人，皆不愛慈母。
遇之甚異，猶不愛。慈母乃命其三子，不得與前妻子齊衣服飲食，起居進退甚相遠，前
妻之子猶不愛。於是前妻中子犯魏王令當死，慈母憂戚悲哀，帶圍減尺，朝夕勤勞以救
其罪人。有謂慈母曰：「人不愛母至甚也，何為勤勞憂懼如此？」慈母曰：「如妾親
子，雖不愛妾，猶救其禍而除其害，獨於假子而不為，何以異於凡母！其父為其孤也，
而使妾為其繼母。繼母如母，為人母而不能愛其子，可謂慈乎！親其親而偏其假，可謂
義乎！不慈且無義，何以立於世！彼雖不愛，妾安可以忘義乎！」遂訟之。魏安釐王聞
之，高其義曰：「慈母如此，可不救其子乎！」乃赦其子，復其家。自此五子親附慈
母，雍雍若一。慈母以禮義之漸，率導八子，咸為魏大夫卿士，各成於禮義。君子謂母
一心。詩云：「尸鳩在桑，其子七兮，淑人君子，其儀一兮，其儀一兮，心如結兮。」
言心之均一也。尸鳩以一心養七子，君子以一儀養萬物。一心可以事百君，百心不可以
事一君。此之謂也。

頌曰：芒卯之妻，五子後母，慈惠仁義，扶養假子，雖不吾愛，拳拳若親，繼母若斯，
亦誠可尊。


齊 田 稷 母

齊田稷子之母也。田稷子相齊，受下吏之貨金百鎰，以遺其母。母曰：「子為相三年
矣，祿未嘗多若此也，豈脩士大夫之費哉！安所得此？」對曰：「誠受之於下。」其母
曰：「吾聞士脩身潔行，不為苟得。竭情盡實，不行詐偽。非義之事，不計於心。非理
之利，不入於家。言行若一，情貌相副。今君設官以待子，厚祿以奉子，言行則可以報
君。夫為人臣而事其君，猶為人子而事其父也。盡力竭能，忠信不欺，務在效忠，必死
奉命，廉潔公正，故遂而無患。今子反是，遠忠矣。夫為人臣不忠，是為人子不孝也。
不義之財，非吾有也。不孝之子，非吾子也。子起。」田稷子慚而出，反其金，自歸罪
於宣王，請就誅焉。宣王聞之，大賞其母之義，遂舍稷子之罪，復其相位，而以公金賜
母。君子謂，稷母廉而有化。詩曰：「彼君子兮，不素飧兮。」無功而食祿，不為也，
況於受金乎！

頌曰：田稷之母，廉潔正直，責子受金，以為不德，忠孝之事，盡財竭力，君子受祿，
終不素食。



卷 之 二

周 宣 姜 后

周宣姜后者，齊侯之女也。賢而有德，事非禮不言，行非禮不動。宣王嘗早臥晏起，后
夫人不出房。姜后脫簪珥，待罪於永巷，使其傅母通言於王曰：「妾不才，妾之淫心見
矣，至使君王失禮而晏朝，以見君王樂色而忘德也。夫苟樂色，必好奢窮欲，亂之所興
也。原亂之興，從婢子起。敢請婢子之罪。」王曰：「寡人不德，實自生過，非夫人之
罪也。」遂復姜后而勤於政事。早朝晏退，卒成中興之名。君子謂，姜后善於威儀而有
德行。夫禮，后夫人御於君，以燭進。至於君所，滅燭，適房中，脫朝服，衣褻服，然
後進御於君。雞鳴，樂師擊鼓以告旦，后夫人鳴佩而去。詩曰：「威儀抑抑，德音秩
秩。」又曰：「隰桑有阿，其葉有幽，既見君子，德音孔膠。」夫婦人以色親，以德
固。姜氏之德行可謂孔膠也。
　 　
頌曰：嘉茲姜后，厥德孔賢，由禮動作，匡配周宣，引過推讓，宣王悟焉，夙夜崇道，
為中興君。


齊 桓 衛 姬

衛姬者，衛侯之女，齊桓公之夫人也。桓公好淫樂，衛姬為之不聽鄭衛之音。桓公用管
仲甯戚，行霸道，諸侯皆朝，而衛獨不至。桓公與管仲謀伐衛。罷朝入閨，衛姬望見桓
公，脫簪珥，解環佩，下堂再拜，曰：「願請衛之罪。」桓公曰：「吾與衛無故，姬何
請耶？」對曰：「妾聞之：人君有三色，顯然喜樂容貌淫樂者，鐘鼓酒食之色。寂然清
靜意氣沉抑者，喪禍之色。忿然充滿手足矜動者，攻伐之色。今妾望君舉趾高，色厲音
揚，意在衛也，是以請也。」桓公許諾。明日臨朝，管仲趨進曰：「君之蒞朝也，恭而
氣下，言則徐，無伐國之志，是釋衛也。」桓公曰：「善。」乃立衛姬為夫人，號管仲
為仲父。曰：「夫人治內，管仲治外。寡人雖愚，足以立於世矣。」君子謂衛姬信而有
行。詩曰：「展如之人兮，邦之媛也。」

頌曰：齊桓衛姬，忠款誠信，公好淫樂，姬為脩身，望色請罪，桓公加焉，厥使治內，
立為夫人。


晉 文 齊 姜

齊姜，齊桓公之宗女，晉文公之夫人也。初文公父獻公，納驪姬，譖殺太子申生。文公
號公子重耳，與舅犯奔狄。適齊，齊桓公以宗女妻之，遇之甚善，有馬二十乘，將死於
齊，曰：「人生安樂而已，誰知其他。」子犯知文公之安齊也，欲行而患之，與從者謀
於桑下，蠶妾在焉。妾告姜氏，姜殺之，而言於公子曰：「從者將以子行，聞者吾已除
之矣。公子必從，不可以貳，貳無成命。自子去晉，晉無寧歲。天未亡晉，有晉國者，
非子而誰，子其勉之！上帝臨子，貳必有咎。」公子曰：「吾不動，必死於此矣。」姜
曰：「不可。周詩曰：『莘莘征夫，每懷靡及。』夙夜征行，猶恐無及，況欲懷安，將
何及矣！人不求及，其能及乎！亂不長世，公子必有晉。」公子不聽。姜與舅犯謀，
醉，載之以行，酒醒，公子以戈逐舅犯曰：「若事有濟則可，無所濟，吾食舅氏之肉豈
有饜哉！」遂行，過曹宋鄭楚而入秦。秦穆公乃以兵內之於晉，晉人殺懷公而立公子重
耳，是為文公。迎齊姜以為夫人。遂霸天下，為諸侯盟主。君子謂齊姜潔而不瀆，能育
君子於善。詩曰：「彼美孟姜，可與寤言。」此之謂也。

頌曰：齊姜公正，言行不怠，勸勉晉文，反國無疑，公子不聽，姜與犯謀，醉而載之，
卒成霸基。


秦 穆 公 姬

穆姬者，秦穆公之夫人，晉獻公之女，太子申生之同母姊，與惠公異母。賢而有義。獻
公殺太子申生，逐群公子。惠公號公子夷吾，奔梁。及獻公卒，得因秦立。始即位，穆
姬使納群公子曰：「公族者，君之根本。」惠公不用，又背秦賂。晉饑，請粟於秦，秦
與之。秦饑，請粟於晉，晉不與。秦遂興兵與晉戰，獲晉君以歸。秦穆公曰：「埽除先
人之廟，寡人將以晉君見。」穆姬聞之，乃與太子罃、公子宏，與女簡璧，衰絰履薪以
迎。且告穆公曰：「上天降災，使兩君匪以玉帛相見，乃以興戎。婢子娣姒，不能相
教，以辱君命。晉君朝以入，婢子夕以死。惟君其圖之。」公懼，乃舍諸靈臺。大夫請
以入，公曰：「獲晉君以功歸，今以喪歸，將焉用！遂改館晉君，饋以七牢而遣之。穆
姬死，穆姬之弟重耳入秦，秦送之晉，是為晉文公。太子罃思母之恩，而送其舅氏也，
作詩曰：「我送舅氏，曰至渭陽，何以贈之？路車乘黃。」君子曰：「慈母生孝子。」
詩云：「敬慎威儀，維民之則。」穆姬之謂也。

頌曰：秦穆夫人，晉惠之姊。秦執晉君，夫人流涕，痛不能救，乃將赴死，穆公義之，
遂釋其弟。


楚 莊 樊 姬

樊姬，楚莊王之夫人也。莊王即位，好狩獵。樊姬諫不止，乃不食禽獸之肉，王改過，
勤於政事。王嘗聽朝罷晏，姬下殿迎曰：「何罷晏也，得無飢倦乎？」王曰：「與賢者
語，不知飢倦也。」姬曰：「王之所謂賢者何也？」曰：「虞丘子也。」姬掩口而笑，
王曰：「姬之所笑何也？」曰：「虞丘子賢則賢矣，未忠也。」王曰：「何謂也？」對
曰：「妾執巾櫛十一年，遣人之鄭衛，求美人進於王。今賢於妾者二人，同列者七人。
妾豈不欲擅王之愛寵哉！妾聞『堂上兼女，所以觀人能也。』妾不能以私蔽公，欲王多
見知人能也。今虞丘子相楚十餘年，所薦非子弟，則族昆弟，未聞進賢退不肖，是蔽君
而塞賢路。知賢不進，是不忠；不知其賢，是不智也。妾之所笑，不亦可乎！」王悅。
明日，王以姬言告虞丘子，丘子避席，不知所對。於是避舍，使人迎孫叔敖而進之，王
以為令尹。治楚三年，而莊王以霸。楚史書曰：「莊王之霸，樊姬之力也。」詩曰：「
大夫夙退，無使君勞。」其君者，謂女君也。又曰：「溫恭朝夕，執事有恪。」此之謂
也。

頌曰：樊姬謙讓，靡有嫉妒，薦進美人，與己同處，非刺虞丘，蔽賢之路，楚莊用焉，
功業遂伯。


周 南 之 妻

周南之妻者，周南大夫之妻也。大夫受命，平治水土。過時不來，妻恐其懈於王事，蓋
與其鄰人陳素所與大夫言：「國家多難，惟勉強之，無有譴怒，遺父母憂。昔舜耕於歷
山，漁於雷澤，陶於河濱。非舜之事，而舜為之者，為養父母也。家貧親老，不擇官而
仕。親操井臼，不擇妻而娶。故父母在，當與時小同，無虧大義，不罹患害而已。夫鳳
凰不離於蔚羅，麒麟不入於陷，蛟龍不及於枯澤。鳥獸之智，猶知避害，而況於人乎！
生於亂世，不得道理，而迫於暴虐，不得行義，然而仕者，為父母在故也。乃作詩
曰：『魴魚赬尾，王室如毀，雖則如毀，父母孔邇。』蓋不得已也。」君子以是知周南
之妻而能匡夫也。

頌曰：周大夫妻，夫出治土，維戒無怠，勉為父母，凡事遠周，之在，作詩魴魚，以敕
君子。


宋 鮑 女 宗

女宗者，宋鮑蘇之妻也。養姑甚謹。鮑蘇仕衛三年，而娶外妻，女宗養姑愈敬。因往來
者請問其夫，賂遺外妻甚厚。女宗姒謂曰：「可以去矣。」女宗曰：「何故？」姒
曰：「夫人既有所好，子何留乎？」女宗曰：「婦人一醮不改，夫死不嫁，執麻枲，治
絲●，織紝組紃，以供衣服，以事夫室，澈漠酒醴，羞饋食以事舅姑。以專一為貞，以
善從為順。貞順，婦人之至行也。豈以專夫室之愛為善哉！若其以淫意為心，而扼夫室
之好，吾未知其善也。夫禮，天子十二，諸侯九，卿大夫三，士二。今吾夫誠士也。有
二，不亦宜乎！且婦人有七見去。夫無一去義。七去之道，妒正為首。淫僻竊盜，長舌
驕侮，無子惡病，皆在其後。吾姒不教吾以居室之禮，而反欲使吾為見棄之行，將安所
用此！」遂不聽，事姑愈謹。宋公聞之，表其閭，號曰女宗。君子謂女宗謙而知禮。詩
云：「令儀令色，小心翼翼，故訓是式，威儀是力。」此之謂也。

頌曰：宋鮑女宗，好禮知理。夫有外妻，不為變己。稱引婦道，不聽其姒。宋公賢之，
表其閭里。


晉 趙 衰 妻

晉趙衰妻者，晉文公之女也。號趙姬。初文公為公子時，與趙衰奔狄。狄人入其二女叔
隗季隗於公子，公以叔隗妻趙衰，生盾。及反國，文公以其女趙姬妻趙衰。生原、同、
屏、括、樓、嬰。趙姬請迎盾與其母而納之，趙衰辭而不敢。姬曰：「不可。夫得寵而
忘舊，舍義。好新而嫚故，無恩。與人勤於隘厄，富貴而不顧，無禮。君棄此三者，何
以使人！雖妾亦無以侍執巾櫛。詩不云：『乎采葑采菲，無以下體，德音莫違，及爾同
死。』與人同寒苦，雖有小過，猶與之同死而不去，況於安新忘舊乎！又曰：『讌爾新
婚，不我屑以。』蓋傷之也。君其逆之，無以新廢舊。」趙衰許諾，乃逆叔隗與盾來。
姬以盾為賢，請立為嫡子，使三子下之。以叔隗為內婦，姬親下之。及盾為正卿，思趙
姬之讓恩，請以姬之中子屏、括為公族大夫。曰：「君，姬氏之愛子也。微君姬氏，則
臣狄人也，何以至此！」成公許之。屏、括遂以其族為公族大夫。君子謂趙姬恭而有
讓。詩曰：「溫溫恭人，維德之基。」趙姬之謂也。

頌曰：趙衰姬氏，制行分明，身雖尊貴，不妒偏房，躬事叔隗，子盾為嗣，君子美之，
厥行孔備。


陶 荅 子 妻

陶大夫荅子之妻也。荅子治陶三年，名譽不興，家富三倍。其妻數諫不用。居五年，從
車百乘歸休。宗人擊牛而賀之，其妻獨抱兒而泣。姑怒曰：「何其不祥也！」婦曰：「
夫子能薄而官大，是謂嬰害。無功而家昌，是謂積殃。昔楚令尹子文之治國也，家貧國
富，君敬民戴，故福結於子孫，名垂於後世。今夫子不然。貪富務大，不顧後害。妾聞
南山有玄豹，霧雨七日而不下食者，何也？欲以澤其毛而成文章也。故藏而遠害。犬彘
不擇食以肥其身，坐而須死耳。今夫子治陶，家富國貧，君不敬，民不戴，敗亡之徵見
矣。願與少子俱脫。」姑怒，遂棄之。處期年，荅子之家果以盜誅。唯其母老以免，婦
乃與少子歸養姑，終卒天年。君子謂荅子妻能以義易利，雖違禮求去，終以全身復禮，
可謂遠識矣。詩曰：「百爾所思，不如我所之。」此之謂也。

頌曰：荅子治陶，家富三倍，妻諫不聽，知其不改，獨泣姑怒，送厥母家，荅子逢禍，
復歸養姑。


柳 下 惠 妻

魯大夫柳下惠之妻也。柳下惠處魯，三黜而不去，憂民救亂。妻曰：「無乃瀆乎！君子
有二恥。國無道而貴，恥也；國有道而賤，恥也。今當亂世，三黜而不去，亦近恥也。」
柳下惠曰：「油油之民，將陷於害，吾能已乎！且彼為彼，我為我，彼雖裸裎，安能污
我！」油油然與之處，仕於下位。柳下既死，門人將誄之。妻曰：「將誄夫子之德耶，
則二三子不如妾知之也。」乃誄曰：「夫子之不伐兮，夫子之不竭兮，夫子之信誠而與
人無害兮，屈柔從俗，不強察兮，蒙恥救民，德彌大兮，雖遇三黜，終不蔽兮，愷悌君
子，永能厲兮，嗟乎惜哉，乃下世兮，庶幾遐年，今遂逝兮，嗚呼哀哉，魂神泄兮，夫
子之諡，宜為惠兮。」門人從之以為誄，莫能竄一字。君子謂柳下惠妻能光其夫矣。詩
曰：「人知其一，莫知其他。」此之謂也。

頌曰：下惠之妻，賢明有文，柳下既死，門人必存，將誄下惠，妻為之辭，陳列其文，
莫能易之。


魯 黔 婁 妻

魯黔婁先生之妻也。先生死，曾子與門人往弔之。其妻出戶，曾子弔之。上堂，見先生
之尸在牖下，枕墼席稿，縕袍不表，覆以布被，首足不盡斂。覆頭則足見，覆足則頭見。
曾子曰：「邪引其被，則斂矣。」妻曰：「邪而有餘，不如正而不足也。先生以不邪之
故，能至於此。生時不邪，死而邪之，非先生意也。」曾子不能應遂哭之曰：「嗟乎，
先生之終也！何以為諡？」其妻曰：「以康為諡。」曾子曰：「先生在時，食不充虛，
衣不蓋形。死則手足不斂，旁無酒肉。生不得其美，死不得其榮，何樂於此而諡為康
乎？」其妻曰：「昔先生君嘗欲授之政，以為國相，辭而不為，是有餘貴也。君嘗賜之
粟三十鍾，先生辭而不受，是有餘富也。彼先生者，甘天下之淡味，安天下之卑位。不
戚戚於貧賤，不忻忻於富貴。求仁而得仁，求義而得義。其諡為康，不亦宜乎！曾子
曰：「唯斯人也而有斯婦。」君子謂黔婁妻為樂貧行道。詩曰：「彼美淑姬，可與寤
言。」此之謂也。

頌曰：黔婁既死，妻獨主喪，曾子弔焉，布衣褐衾，安賤甘淡，不求豐美，尸不揜蔽，
猶諡曰康。


齊 相 御 妻

齊相晏子僕御之妻也。號曰命婦。晏子將出，命婦窺其夫為相御，擁大蓋，策駟馬，意
氣洋洋，甚自得也。既歸，其妻曰：「宜矣子之卑且賤也。」夫曰：「何也？」妻
曰：「晏子長不滿三尺，身相齊國，名顯諸侯。今者吾從門間觀其志氣，恂恂自下，思
念深矣。今子身長八尺，乃為之僕御耳，然子之意洋洋若自足者，妾是以去也。」其夫
謝曰：「請自改何如？」妻曰：「是懷晏子之智，而加以八尺之長也。夫躬仁義，事明
主，其名必揚矣。且吾聞寧榮於義而賤，不虛驕以貴。」於是其夫乃深自責，學道謙
遜，常若不足。晏子怪而問其故，具以實對。於是晏子賢其能納善自改，升諸景公，以
為大夫，顯其妻以為命婦。君子謂命婦知善。故賢人之所以成者，其道博矣，非特師傅
朋友相與切磋也，妃匹亦居多焉。詩曰：「高山仰止，景行行止。」言當常嚮為其善也。

頌曰：齊相御妻，匡夫以道，明言驕恭，恂恂自效，夫改易行，學問靡已，晏子升之，
列於君子。


楚 接 輿 妻

楚狂接輿之妻也。接輿躬耕以為食，楚王使使者持金百鎰、車二駟，往聘迎之，曰：「
王願請先生治淮南。」接輿笑而不應，使者遂不得與語而去。妻從市來，曰：「先生以
而為義，豈將老而遺之哉！門外車跡，何其深也？」接輿曰：「王不知吾不肖也，欲使
我治淮南，遣使者持金駟來聘。」其妻曰：「得無許之乎？」接輿曰：「夫富貴者，人
之所欲也，子何惡，我許之矣。」妻曰：「義士非禮不動，不為貧而易操，不為賤而改
行。妾事先生，躬耕以為食，親績以為衣，食飽衣暖，據義而動，其樂亦自足矣。若受
人重祿，乘人堅良，食人肥鮮，而將何以待之！」接輿曰：「吾不許也。」妻曰：「君
使不從，非忠也。從之又違，非義也。不如去之。」夫負釜甑，妻戴紝器，變名易姓而
遠徙，莫知所之。君子謂接輿妻為樂道而遠害，夫安貧賤而不怠於道者，唯至德者能
之。詩曰：「肅肅兔罝，椓之丁丁。」言不怠於道也。

頌曰：接輿之妻，亦安貧賤，雖欲進仕，見時暴亂，楚聘接輿，妻請避館，戴紝易姓，
終不遭難。


楚 老 萊 妻

楚老萊子之妻也。萊子逃世，耕於蒙山之陽。葭牆蓬室，木床蓍席，衣縕食菽，墾山播
種。人或言之楚王曰：「老萊，賢士也。」王欲聘以璧帛，恐不來，楚王駕至老萊之
門，老萊方織畚，王曰：「寡人愚陋，獨守宗廟，願先生幸臨之。」老萊子曰：「僕山
野之人，不足守政。」王復曰：「守國之孤，願變先生之志。」老萊子曰：「諾。」王
去，其妻戴畚萊挾薪樵而來，曰：「何車跡之眾也？」老萊子曰：「楚王欲使吾守國之
政。」妻曰：「許之乎？」曰：「然。」妻曰：「妾聞之：可食以酒肉者，可隨以鞭
捶。可授以官祿者，可隨以鈇鉞。今先生食人酒肉，授人官祿，為人所制也。能免於患
乎！妾不能為人所制，投其畚萊而去。」老萊子曰：「子還，吾為子更慮。」遂行不
顧，至江南而止，曰：「鳥獸之解毛，可績而衣之。据其遺粒，足以食也。」老萊子乃
隨其妻而居之。民從而家者一年成落，三年成聚。君子謂老萊妻果於從善。詩曰：「衡
門之下，可以棲遲，泌之洋洋，可以療饑。」此之謂也。

頌曰：老萊與妻，逃世山陽，蓬蒿為室，莞葭為蓋，楚王聘之，老萊將行，妻曰世亂，
乃遂逃亡。


楚 於 陵 妻

楚於陵子終之妻也。楚王聞於陵子終賢，欲以為相，使使者持金百鎰，往聘迎之，於陵
子終曰：「僕有箕帚之妾，請入與計之。」即入，謂其妻曰：「楚王欲以我為相，遣使
者持金來。今日為相，明日結駟連騎，食方丈於前，可乎？」妻曰：「夫子織屨以為
食，非與物無治也。左琴右書，樂亦在其中矣。夫結駟連騎，所安不過容膝。食方丈於
前，所甘不過一肉。今以容膝之安、一肉之味而懷楚國之憂，其可乎！亂世多害，妾恐
先生之不保命也。」於是子終出謝使者而不許也。遂相與逃，而為人灌園。君子謂於陵
妻為有德行。詩云：「愔愔良人，秩秩德音。」此之謂也。

頌曰：於陵處楚，王使聘焉，入與妻謀，懼世亂煩，進往遇害，不若身安，左琴右書，
為人灌園。



卷 之 三

密 康 公 母

密康公之母，姓隗氏。周共王遊於涇上，康公從，有三女奔之，其母曰：「必致之王。
夫獸三為群，人三為眾，女三為粲。王田不取群，公行下眾，王御不參一族。夫粲美之
物歸汝，而何德以堪之？王猶不堪，況爾小醜乎！」康公不獻，王滅密。君子謂密母為
能識微。詩云：「無已大康，職思其憂。」此之謂也。

頌曰：密康之母，先識盛衰，非刺康公，受粲不歸，公行下眾，物滿則損，俾獻不聽，
密果滅殞。


楚 武 鄧 曼

鄧曼者，武王之夫人也。王使屈瑕為將，伐羅。屈瑕號莫敖，與群帥悉楚師以行。鬥伯
比謂其御曰：「莫敖必敗。舉趾高，心不固矣。」見王曰：「必濟師。」王以告夫人鄧
曼，曰：「大夫非眾之謂也，其謂君撫小民以信，訓諸司以德，而威莫敖以刑也。莫敖
狃於蒲騷之役，將自用也，必小羅。君若不鎮撫，其不設備乎！於是王使賴人追之，不
及。莫敖令於軍中曰：「諫者有刑。」及鄢，師次亂濟。至羅，羅與盧戎擊之，大敗，
莫敖自經荒谷，群師囚於冶父以待刑。王曰：「孤之罪也。」皆免之。君子謂鄧曼為知
人。詩云：「曾是莫聽，大命以傾。」此之謂也。王伐隨且行，告鄧曼曰：「余心蕩，
何也？」鄧曼曰：「王德薄而祿厚，施鮮而得多。物盛必衰，日中必移。盈而蕩，天之
道也。先王知之矣，故臨武事，將發大命，而蕩王心焉。若師徒毋虧，王薨於行，國之
福也。」王遂行，卒於樠木之下。君子謂鄧曼為知天道。易曰：「日中則昃，月盈則虧
，天地盈虛，與時消息。」此之謂也。

頌曰：楚武鄧曼，見事所興，謂瑕軍敗，知王將薨，識彼天道，盛而必衰，終如其言，
君子揚稱。


許 穆 夫 人

許穆夫人者，衛懿公之女，許穆公之夫人也。初許求之，齊亦求之，懿公將與，許女因
其傅母而言曰：「古者諸侯之有女子也，所以苞苴玩弄，繫援於大國也。言今者許小而
遠，齊大而近。若今之世，強者為雄。如使邊境有寇戎之事，維是四方之故，赴告大
國，妾在，不猶愈乎！今舍近而就遠，離大而附小，一旦有車馳之難，孰可與慮社稷？」
衛侯不聽，而嫁之於許。其後翟人攻衛，大破之，而許不能救，衛侯遂奔走涉河，而南
至楚丘。齊桓往而存之，遂城楚丘以居。衛侯於是悔不用其言。當敗之時，許夫人馳驅
而弔唁，衛侯因疾之，而作詩云：「載馳載驅，歸唁衛侯，驅馬悠悠，言至于漕，大夫
跋涉，我心則憂，既不我嘉，不能旋反，視爾不臧，我思不遠。」君子善其慈惠而遠識
也。
　 　
頌曰：衛女未嫁，謀許與齊，女諷母曰，齊大可依，衛君不聽，後果遁逃，許不能救，
女作載馳。


曹 僖 氏 妻

曹大夫僖負羈之妻也。晉公子重耳亡，過曹，恭公不禮焉。聞其駢脅，近其舍，伺其將
浴，設微薄而觀之。負羈之妻言於夫曰：「吾觀晉公子，其從者三人皆國相也。以此三
人者，皆善戮力以輔人，必得晉國。若得反國，必霸諸侯而討無禮，曹必為首。若曹有
難，子必不免，子胡不早自貳焉？且吾聞之：『不知其子者，視其父；不知其君者，視
其所使。』今其從者皆卿相之僕也，則其君必霸王之主也。若加禮焉，必能報施矣。若
有罪焉，必能討過。子不早圖，禍至不久矣。負羈乃遺之壺，加璧其上，公子受反
璧。及公子反國，伐曹，乃表負羈之閭，令兵士無敢入。士民之扶老攜弱而赴其閭者，
門外成市。君子謂僖氏之妻能遠識。詩云：「既明且哲，以保其身。」此之謂也。

頌曰：僖氏之妻，厥智孔白，見晉公子，知其興作，使夫饋，且以自託，文伐曹國，
卒獨見釋。


孫 叔 敖 母

楚令尹孫叔敖之母也。叔敖為嬰兒之時，出遊，見兩頭蛇，殺而埋之。歸見其母而泣
焉，母問其故，對曰：「吾聞見兩頭蛇者死，今者出遊見之。」其母曰：「蛇今安在？」
對曰：「吾恐他人復見之，殺而埋之矣。」其母曰：「汝不死矣。夫有陰德者，陽報
之。德勝不祥，仁除百禍。天之處高而聽卑。書不云乎：『皇天無親，惟德是輔。』爾
嘿矣，必興於楚。」及叔敖長，為令尹。君子謂叔敖之母知道德之次。詩云：「母氏聖
善。」此之謂也。

頌曰：叔敖之母，深知天道，叔敖見蛇，兩頭岐首，殺而埋之，泣恐不及，母曰陰德，
不死必壽。


晉 伯 宗 妻

晉大夫伯宗之妻也。伯宗賢，而好以直辯淩人。每朝，其妻常戒之曰：「盜憎主人，民
愛其上。有愛好人者，必有憎妒人者。夫子好直言，枉者惡之，禍必及身矣。」伯宗不
聽，朝而以喜色歸。其妻曰：「子貌有喜色，何也？」伯宗曰：「吾言於朝，諸大夫皆
謂我知似陽子。」妻曰：「實穀不華，至言不飾，今陽子華而不實，言而無謀，是以禍
及其身，子何喜焉！」伯宗曰：「吾欲飲諸大夫酒，而與之語，爾試聽之。」其妻
曰：「諾。」於是為大會，與諸大夫飲。既飲，而問妻曰：「何若？」對曰：「諸大夫
莫子若也，然而民之不能戴其上久矣，難必及子。子之性固不可易也，且國家多貳，其
危可立待也。子何不預結賢大夫，以託州犁焉。」伯宗曰：「諾。」乃得畢羊而交之。
及欒不忌之難，三郤害伯宗，譖而殺之。畢羊乃送州犁於荊，遂得免焉。君子謂伯宗之
妻知天道。詩云：「多將熇熇，不可救藥。」伯宗之謂也。

頌曰：伯宗淩人，妻知且亡，數伯宗，厚許畢羊，屬以州犁，以免咎殃，伯宗遇禍，州
犁奔荊。


衛 靈 夫 人

衛靈公之夫人也。靈公與夫人夜坐，聞車聲轔轔，至闕而止，過闕復有聲。公問夫人
曰：「知此謂誰？」夫人曰：「此必蘧伯玉也。」公曰：「何以知之？」夫人曰：「妾
聞：禮下公門式路馬，所以廣敬也。夫忠臣與孝子，不為昭昭信節，不為冥冥墮行。蘧
伯玉，衛之賢大夫也。仁而有智，敬於事上。此其人必不以闇昧廢禮，是以知之。」公
使視之，果伯玉也。公反之，以戲夫人曰：「非也。」夫人酌觴再拜賀公，公曰：「子
何以賀寡人？」夫人曰：「始妾獨以衛為有蘧伯玉爾，今衛復有與之齊者，是君有二賢
臣也。國多賢臣，國之福也。妾是以賀。」公驚曰：「善哉！」遂語夫人其實焉。君子
謂衛夫人明於知人道。夫可欺而不可罔者，其明智乎！詩云：「我聞其聲，不見其人。」
此之謂也。

頌曰：衛靈夜坐，夫人與存，有車轔轔，中止闕門，夫人知之，必伯玉焉，維知識賢，
問之信然。


齊 靈 仲 子

齊靈仲子者，宋侯之女，齊靈公之夫人也。初，靈公娶於魯聲姬，生子光，以為太子。
夫人仲子，與其娣戎子，皆嬖於公。仲子生子牙，戎子請以牙為太子代光，公許之。仲
子曰：「不可。夫廢常，不祥；聞諸侯之難，失謀。夫光之立也，列於諸侯矣。今無故
而廢之，是專絀諸侯，而以難犯不祥也。君心悔之。」「在我而已。」仲子曰：「妾非
讓也，誠禍之萌也。」以死爭之，公終不聽，遂逐太子光，而立牙為太子，高厚為傅。
靈公疾，高厚微迎光。及公薨，崔杼立光而殺高厚。以不用仲子之言，禍至於此。君子
謂仲子明於事理。詩云：「聽用我謀，庶無大悔。」仲子之謂也。

頌曰：齊靈仲子，仁智顯明，靈公立牙，廢姬子光，仲子強諫，棄適不祥，公既不聽，
果有禍殃。


魯 臧 孫 母

臧孫母者，魯大夫臧文仲之母也。文仲將為魯使至齊，其母送之曰：「汝刻而無恩，好
盡人力，窮人以威，魯國不容子矣，而使子之齊。凡姦將作，必於變動。害子者，其於
斯發事乎！汝其戒之。魯與齊通壁，壁鄰之國也。魯之寵臣多怨汝者，又皆通於齊高
子、國子。是必使齊圖魯而拘汝。留之，難乎其免也。汝必施恩布惠，而後出以求助
焉。於是文仲託於三家，厚士大夫而後之齊。齊果拘之，而興兵欲襲魯。文仲微使人遺
公書，恐得其書，乃謬其辭曰：「斂小器，投諸台。食獵犬，組羊裘。琴之合，甚思
之。臧我羊，羊有母。食我以同魚。冠纓不足，帶有餘。公及大夫相與議之，莫能知
之。人有言：「臧孫母者，世家子也，君何不試召而問焉？」於是召而語之曰：「使臧
子之齊，今持書來云爾，何也？」臧孫母泣下襟曰：「吾子拘有木治矣。」公曰：「何
以知之？」對曰：「斂小器投諸台者，言取郭外萌，內之於城中也。食獵犬組羊裘者，
言趣饗戰鬥之士而繕甲兵也。琴之合甚思之者，言思妻也。臧我羊羊有母者，告妻善養
母也。食我以同魚同者，其文錯。錯者，所以治鋸。鋸者，所以治木也。是有木治係於
獄矣。冠纓不足帶有餘者，頭亂不得梳，飢不得食也。故知吾子拘而有木治矣。於是以
臧孫母之言軍於境上，齊方發兵，將以襲魯，聞兵在境上，乃還文仲而不伐魯。君子謂
臧孫母識微見遠。詩云：「陟彼屺兮，瞻望母兮。」此之謂也。

頌曰：臧孫之母，刺子好威，必且遇害，使援所依，既厚三家，果拘於齊，母說其書，
子遂得歸。


晉 羊 叔 姬

叔姬者，羊舌子之妻也，叔向、叔魚之母也，一姓楊氏。叔向名肸，叔魚名鮒。羊舌子
好正，不容於晉，去而之三室之邑。三室之邑人相與攘羊而遺之，羊舌子不受。叔姬
曰：「夫子居晉不容，去之三室之邑，又不容於三室之邑，是於夫子不容也，不如受
之。」羊舌子受之，曰：「為肸與鮒亨之。」叔姬曰：「不可。南方有鳥名曰乾吉，食
其子，不擇肉，子常不遂。今肸與鮒，童子也。隨大夫而化者，不可食以不義之肉，不
若埋之，以明不與。」於是乃盛以甕，埋壚陰。後二年，攘羊之事發，都吏至，羊舌子
曰：「吾受之，不敢食也。」發而視之，則其骨存焉。都吏曰：「君子哉，羊舌子！不
與攘羊之事矣。」君子謂叔姬為能防害遠疑。詩曰：「無曰不顯，莫予云覯。」此之謂
也。叔向欲娶於申公巫臣氏，夏姬之女，美而有色，叔姬不欲娶其族。叔向曰：「吾母
之族，貴而無庶，吾懲舅氏矣。」叔姬曰：「子靈之妻殺三夫一君一子，而亡一國兩卿
矣。爾不懲此，而反懲吾族，何也？且吾聞之：有奇福者，必有奇禍。有甚美者，必有
甚惡。今是鄭穆少妃姚子之子，子貉之妹也。子貉早死無後，而天鐘美於是，將必以是
大有敗也。昔有仍氏生女，髮黑而甚美，光可監人，名曰玄妻。樂正夔娶之，生伯封。
宕有豕心，貪惏毋期，忿戾毋饜，謂之封豕。有窮后羿滅之，夔是用不祀。且三代之
亡，及恭太子之廢，皆是物也。汝何以為哉！夫有美物足以移人，苟非德義，則必有禍
也。」叔向懼而不敢娶，平公強使娶之，生楊食我，食我號曰伯碩。伯碩生時，侍者謁
之叔姬曰：「長姒產男。」叔姬往視之，及堂，聞其號也而還，曰：「豺狼之聲也。狼
子野心，今將滅羊舌氏者，必是子也。」遂不肯見。及長，與祁勝為亂，晉人殺食我，
羊舌氏由是遂滅。君子謂叔姬為能推類。詩云：「如彼泉流，無淪胥以敗。」此之謂
也。叔姬之始生叔魚也而視之曰：「是虎目而豕啄，鳶肩而牛腹，谿壑可盈，是不可饜
也，必以賂死。」遂不見。及叔魚長，為國贊理。邢侯與雍子爭田，雍子入其女於叔魚
以求直，邢侯殺叔魚與雍子於朝。韓宣子患之。叔向曰：「三姦同罪，請殺其生者戮其
死者。」遂族邢侯氏，而尸叔魚與雍子於市。叔魚卒以貪死，叔姬可謂智矣。詩云：「
貪人敗類。」此之謂也。

頌曰：叔向之母，察於情性，推人之生，以窮其命，叔魚食我，皆貪不正，必以貨死，
果卒分爭。


晉 范 氏 母

晉范氏母者，范獻子之妻也。其三子遊於趙氏。趙簡子乘馬園中，園中多株，問三子
曰：「柰何？」長者曰：「明君不問不為，亂君不問而為。」中者曰：「愛馬足則無愛
民力，愛民力則無愛馬足。」少者曰：「可以三德使民。設令伐株於山將有馬為也，已
而開囿示之株。夫山遠而囿近，是民一悅矣。夫險阻之山而伐平地之株，民二悅矣。既
畢而賤賣民，三悅矣。」簡子從之，民果三悅。少子伐其謀，歸以告母。母喟然歎
曰：「終滅范氏者必是子也。夫伐功施勞，鮮能布仁。乘偽行詐，莫能久長。」其後智
伯滅范氏。君子謂范氏母為知難本。詩曰：「●忝爾祖，式救爾訛。」此之謂也。

頌曰：范氏之母，貴德尚信，小子三德，以詐與民，知其必滅，鮮能有仁，後果逢禍，
身死國分。


魯 公 乘 姒

魯公乘姒者，魯公乘子皮之姒也。其族人死，姒哭之甚悲。子皮止姒曰：「安之，吾今
嫁姊矣。」已過時，子皮不復言也。魯君欲以子皮為相，子皮問姒曰：「魯君欲以我為
相，為之乎？」姒曰：「勿為也。」子皮曰：「何也？」姒曰：「夫臨喪而言嫁，一何
不習禮也！後過時而不言，一何不達人事也！子內不習禮，而外不達人事，子不可以為
相。」子皮曰：「姒欲嫁，何不早言？」姒曰：「婦人之事，唱而後和。吾豈以欲嫁之
故數子乎！子誠不習於禮，不達於人事。以此相一國，據大眾，何以理之！譬猶揜目而
別黑白也。揜目而別黑白，猶無患也。不達人事而相國，非有天咎，必有人禍。子其勿
為也。」子皮不聽，卒受為相。居未期年，果誅而死。君子謂，公乘姒緣事而知弟之遇
禍也，可謂智矣。待禮然後動，不苟觸情可謂貞矣。詩云：「蘀兮蘀兮，風其吹汝，叔
兮伯兮，唱予和汝。」又曰：「百爾所思，不如我所之。」此之謂也。

頌曰：子皮之姊，緣事分理，子皮相魯，知其禍起，姊諫子皮，殆不如止，子皮不聽，
卒為宗恥。


魯 漆 室 女

漆室女者，魯漆室邑之女也。過時未適人。當穆公時，君老，太子幼。女倚柱而嘯，旁
人聞之，莫不為之慘者。其鄰人婦從之遊，謂曰：「何嘯之悲也？子欲嫁耶？吾為子求
偶。」漆室女曰：「嗟乎！始吾以子為有知，今無識也。吾豈為不嫁不樂而悲哉！吾憂
魯君老，太子幼。」鄰婦笑曰：「此乃魯大夫之憂，婦人何與焉！」漆室女曰：「不
然，非子所知也。昔晉客舍吾家，繫馬園中。馬佚馳走，踐吾葵，使我終歲不食葵。鄰
人女奔隨人亡，其家倩吾兄行追之。逢霖水出，溺流而死。令吾終身無兄。吾聞河潤九
里，漸洳三百步。今魯君老悖，太子少愚，愚偽日起。夫魯國有患者，君臣父子皆被其
辱，禍及眾庶，婦人獨安所避乎！吾甚憂之。子乃曰婦人無與者，何哉！」鄰婦謝
曰：「子之所慮，非妾所及。」三年，魯果亂，齊楚攻之，魯連有寇。男子戰鬥，婦人
轉輸不得休息。君子曰：「遠矣漆室女之思也！」詩云：「知我者，謂我心憂，不知我
者，謂我何求。」此之謂也。

頌曰：漆室之女，計慮甚妙，維魯且亂，倚柱而嘯，君老嗣幼，愚悖姦生，魯果擾亂，
齊伐其城。


魏 曲 沃 負

曲沃負者，魏大夫如耳母也。秦立魏公子政為魏太子，魏哀王使使者為太子納妃而美，
王將自納焉。曲沃負謂其子如耳曰：「王亂於無別，汝胡不匡之？方今戰國強者為雄，
義者顯焉。今魏不能強，王又無義，何以持國乎！王中人也，不知其為禍耳。汝不言，
則魏必有禍矣。有禍，必及吾家。汝言以盡忠，忠以除禍，不可失也。」如耳未遇閒，
會使於齊，負因款王門而上書曰：「曲沃之老婦也，心有所懷，願以聞於王。」王召
入。負曰：「妾聞男女之別，國之大節也。婦人脆於志，窳於心，不可以邪開也。是故
必十五而笄，二十而嫁，早成其號諡，所以就之也。聘則為妻，奔則為妾，所以開善遏
淫也。節成，然後許嫁，親迎，然後隨從，貞女之義也。今大王為太子求妃，而自納之
於後宮，此毀貞女之行而亂男女之別也。自古聖王必正妃匹妃。匹正則興，不正則亂。
夏之興也以塗山，亡也以末喜。殷之興也以有，亡也以妲己。周之興也以太姒，亡也
以褒姒。周之康王夫人，晏出朝關雎預見，思得淑女以配君子。夫雎鳩之鳥，猶未嘗見
乘居而匹處也。夫男女之盛，合之以禮，則父子生焉，君臣成焉，故為萬物始。君臣、
父子、夫婦三者，天下之大綱紀也。三者治則治，亂則亂。今大王亂人道之始，棄綱紀
之務。敵國五六，南有從楚，西有橫秦，而魏國居其間，可謂僅存矣。王憂此而從亂無
別，父子同女妾，恐大王之國政危矣。」王曰：「然，寡人不知也。」遂與太子妃，而
賜負粟三十鍾，如耳還而爵之。王勤行自脩，勞來國家，而齊楚強秦不敢加兵焉。君子
謂魏負知禮。詩云：「敬之敬之，天維顯思。」此之謂也。

頌曰：魏負聰達，非刺哀王，王子納妃，禮別不明，負款王門，陳列紀綱，王改自脩，
卒無敵兵。


趙 將 括 母

趙將馬服君趙奢之妻，趙括之母也。秦攻趙，孝成王使括代廉頗為將。將行，括母上書
言於王曰：「括不可使將。」王曰：「何以？」曰：「始妾事其父，父時為將，身所奉
飯者以十數，所友者以百數。大王及宗室所賜幣者，盡以與軍吏士大夫。受命之日，不
問家事。今括一旦為將，東向而朝軍吏，吏無敢仰視之者。王所賜金帛，歸盡臧之。乃
日視便利田宅可買者。王以為若其父乎？父子不同，執心各異。願勿遣。」王曰：「母
置之，吾計已決矣。」括母曰：「王終遣之，即有不稱，妾得無隨乎？」王曰：「不
也。」括既行，代廉頗。三十餘日，趙兵果敗，括死軍覆。王以括母先言，故卒不加
誅。君子謂括母為仁智。詩曰：「老夫灌灌，小子蹻蹻，匪我言耄，爾用憂謔。」此之
謂也。

頌曰：孝成用括，代頗距秦，括母獻書，知其覆軍，願止不得，請罪止身，括死長平，
妻子得存。



卷 之 四



召 南 申 女

召南申女者，申人之女也。既許嫁於酆，夫家禮不備而欲迎之，女與其人言：「以為夫
婦者，人倫之始也，不可不正。傳曰：『正其本，則萬物理。失之豪釐，差之千里。』
是以本立而道生，源治而流清。故嫁娶者，所以傳重承業，繼續先祖，為宗廟主也。夫
家輕禮違制，不可以行。」遂不肯往。夫家訟之於理，致之於獄。女終以一物不具，一
禮不備，守節持義，必死不往，而作詩曰：「雖速我獄，室家不足。」言夫家之禮不備
足也。君子以為得婦道之儀，故舉而揚之，傳而法之，以絕無禮之求，防淫慾之行焉。
又曰：「雖速我訟，亦不女從。」此之謂也。

頌曰：召南申女，貞一脩容，夫禮不備，終不肯從，要以必死，遂至獄訟，作詩明意，
後世稱誦。


宋 恭 伯 姬

伯姬者，魯宣公之女，成公之妹也。其母曰繆姜，嫁伯姬於宋恭公。恭公不親迎，伯姬
迫於父母之命而行。既入宋，三月廟見，當行夫婦之道。伯姬以恭公不親迎，故不肯聽
命。宋人告魯，魯使大夫季文子於宋，致命於伯姬。還，復命。公享之，繆姜出於房，
再拜曰：「大夫勤勞於遠道，辱送小子，不忘先君以及後嗣，使下而有知，先君猶有望
也。敢再拜大夫之辱。」伯姬既嫁於恭公十年，恭公卒，伯姬寡。至景公時，伯姬嘗遇
夜失火，左右曰：「夫人少避火。」伯姬曰：「婦人之義，傅母不至，夜不下堂，待保
傅來也。」保母至矣，傅母未至也。左右又曰：「夫人少避火。」伯姬曰：「婦人之
義，傅母不至，夜不可下堂，越義求生，不如守義而死。」遂逮於火而死。春秋詳錄其
事，為賢伯姬，以為婦人以貞為行者也。伯姬之婦道盡矣。當此之時，諸侯聞之，莫不
悼痛，以為死者不可以生，財物猶可復，故相與聚會於澶淵，償宋之所喪。春秋善之。
君子曰：「禮，婦人不得傅母，夜不下堂，行必以燭。伯姬之謂也。」詩云：「淑慎爾
止，不愆于儀。」伯姬可謂不失儀矣。

頌曰：伯姬心專，守禮一意，宮夜失火，保傅不備，逮火而死，厥心靡悔，春秋賢之，
詳錄其事。


衛 寡 夫 人

夫人者，齊侯之女也。嫁於衛，至城門而衛君死。保母曰：「可以還矣。」女不聽，遂
入，持三年之喪，畢，弟立，請曰：「衛小國也，不容二庖，願請同庖。」夫人曰：「
唯夫婦同庖。」終不聽。衛君使人愬於齊兄弟，齊兄弟皆欲與後君，使人告女，女終不
聽，乃作詩曰：「我心匪石，不可轉也。我心匪席，不可卷也。」厄窮而不閔，勞辱而
不苟，然後能自致也，言不失也。然後可以濟難矣。詩曰：「威儀棣棣，不可選也。」
言其左右無賢臣皆順其君之意也。君子美其貞壹，故舉而列之於詩也。

頌曰：齊女嫁衛，厥至城門，公薨不返，遂入三年，後君欲同，女終不渾，作詩譏刺，
卒守死君。


蔡 人 之 妻

蔡人之妻者，宋人之女也。既嫁於蔡，而夫有惡疾。其母將改嫁之，女曰：「夫不幸，
乃妾之不幸也，柰何去之？適人之道，壹與之醮，終身不改。不幸遇惡疾，不改其意。
且夫采采芣衛之草，雖其臭惡，猶始於捋采之，終於懷擷之，浸以益親，況於夫婦之道
乎！彼●大故，又不遣妾，何以得去？」終不聽其母，乃作芣衛之詩。君子曰：「宋女
之意甚貞而壹也。」

頌曰：宋女專愨，持心不願，夫有惡疾，意猶一精，母勸去歸，作詩不聽，後人美之，
以為順貞。


黎 莊 夫 人

黎莊夫人者，衛侯之女，黎莊公之夫人也。既往而不同欲，所務者異，未嘗得見，甚不
得意。其傅母閔夫人賢，公反不納，憐其失意，又恐其已見遣，而不以時去，謂夫人
曰：「夫婦之道，有義則合，無義則去。今不得意，胡不去乎？」乃作詩曰：「式微式
微，胡不歸？」夫人曰：「婦人之道，壹而已矣。彼雖不吾以，吾何可以離於婦道乎！」
乃作詩曰：「微君之故，胡為乎中路？」終執貞壹，不違婦道，以俟君命。君子故序之
以編詩。

頌曰：黎莊夫人，執行不衰，莊公不遇，行節反乖，傅母勸去，作詩式微，夫人守壹，
終不肯歸。


齊 孝 孟 姬

孟姬者，華氏之長女，齊孝公之夫人也。好禮貞壹，過時不嫁。齊中求之，禮不備，終
不往。躡男席，語不及外。遠別避嫌，齊中能備禮求焉。齊國稱其貞。孝公聞之，乃脩
禮親迎於華氏之室。父母送孟姬不下堂，母醮房之中，結其衿縭，誡之曰：「必敬必
戒，無違宮事。」父誡之東階之上曰：「必夙興夜寐，無違命。其有大妨於王命者，亦
勿從也。諸母誡之兩階之間，曰：「敬之敬之，必終父母之命。夙夜無怠，●之衿縭。
父母之言謂何。」姑姊妹誡之門內，曰：「夙夜無愆。示之衿鞶，無忘父母之言。」孝
公親迎孟姬於其父母，三顧而出。親迎之綏，自御輪三，曲顧姬與。遂納於宮。三月廟
見，而後行夫婦之道。既居久之，公游於琅邪，華孟姬從，車奔，姬墮車碎，孝公使駟
馬立車載姬以歸，姬使侍御者舒帷以自障蔽，而使傅母應使者曰：「妾聞妃后踰閾，必
乘安車。輜軿下堂，必從傅母。保阿進退，則鳴玉環佩。內飾則結紐綢繆，野處則帷裳
擁蔽。所以正心壹意，自斂制也。今立車無軿，非所敢受命也。野處無衛，非所敢久居
也。三者失禮多矣。夫無禮而生，不如早死。使者馳以告公，更取安車。比其反 ，則
自經矣，傅母救之不絕，傅母曰：「使者至，輜軿已具。」姬氏蘇，然後乘而歸。君子
謂孟姬好禮。禮，婦人出必輜軿，衣服綢繆。既嫁，歸問女昆弟，不問男昆弟。所以遠
別也。詩曰：「彼君子女，綢直如髮。」此之謂也。

頌曰：孟姬好禮，執節甚公，避嫌遠別，終不冶容，載不並乘，非禮不從，君子嘉焉，
自古寡同。


息 君 夫 人

夫人者，息君之夫人也。楚息，破之。虜其君，使守門。將妻其夫人，而納之於宮。楚
王出遊，夫人遂出見息君，謂之曰：「人生要一死而已，何至自苦！妾無須臾而忘君也
，終不以身更貳醮。生離於地上，豈如死歸於地下哉！」乃作詩曰：「穀則異室，死則
同穴。謂予不信，有如皦日。」息君止之，夫人不聽，遂自殺，息君亦自殺，同日俱死
。楚王賢其夫人，守節有義，乃以諸侯之禮合而葬之。君子謂夫人說於行善，故序之於
詩。夫義動君子，利動小人。息君夫人不為利動矣。詩云：「德音莫違，及爾同死。」
此之謂也。

頌曰：楚虜息君，納其適妃，夫人持固，彌久不衰，作詩同穴，思故忘新，遂死不顧，
列於貞賢。


齊 杞 梁 妻

齊杞梁殖之妻也。莊公襲莒，殖戰而死。莊公歸，遇其妻，使使者弔之於路。杞梁妻曰
：「今殖有罪，君何辱命焉。若令殖免於罪，則賤妾有先人之弊廬在下，妾不得與郊弔
。」於是莊公乃還車詣其室，成禮然後去。杞梁之妻無子，內外皆無五屬之親。既無所
歸，乃就其夫之尸於城下而哭之，內諴動人，道路過者莫不為之揮涕，十日，而城為之
崩。既葬，曰：「吾何歸矣？夫婦人必有所倚者也。父在則倚父，夫在則倚夫，子在則
倚子。今吾上則無父，中則無夫，下則無子。內無所依，以見吾誠。外無所倚，以立吾
節。吾豈能更二哉！亦死而已。」遂赴淄水而死。君子謂杞梁之妻貞而知禮。詩云：「
我心傷悲，聊與子同歸。」此之謂也。

頌曰：杞梁戰死，其妻收喪，齊莊道弔，避不敢當，哭夫於城，城為之崩，自以無親，
赴淄而薨。


楚 平 伯 嬴

伯嬴者，秦穆公之女，楚平王之夫人，昭王之母也。當昭王時，楚與吳為伯莒之戰。吳
勝楚，遂入至郢。昭王亡，吳王闔閭盡妻其後宮。次至伯嬴，伯嬴持刃曰：「妾聞：天
子者，天下之表也。公侯者，一國之儀也。天子失制則天下亂，諸侯失節則其國危。夫
婦之道，固人倫之始，王教之端。是以明王之制，使男女不親授，坐不同席，食不共器
，殊椸枷，異巾櫛，所以施之也。若諸侯外淫者絕，卿大夫外淫者放，士庶人外淫者宮
割。夫然者，以為仁失可復以義，義失可復以禮。男女之喪，亂亡興焉。夫造亂亡之端
，公侯之所絕，天子之所誅也。今君王棄儀表之行，縱亂亡之欲，犯誅絕之事，何以行
令訓民！且妾聞，生而辱，不若死而榮。若使君王棄其儀表，則無以臨國。妾有淫端，
則無以生世。壹舉而兩辱，妾以死守之，不敢承命。且凡所欲妾者，為樂也。近妾而死
，何樂之有？如先殺妾，又何益於君王？」於是吳王慚，遂退舍。伯嬴與其保阿閉永巷
之門，皆不釋兵。三旬，秦救至，昭王乃復矣。君子謂伯嬴勇而精壹。詩曰：「莫莫葛
纍，施于條枚，豈弟君子，求福不回。」此之謂也。

頌曰：闔閭勝楚，入厥宮室，盡妻後宮，莫不戰慄，伯嬴自守，堅固專一，君子美之，
以為有節。


楚 昭 貞 姜

貞姜者，齊侯之女，楚昭王之夫人也。王出遊，留夫人漸臺之上而去。王聞江水大至，
使使者迎夫人，忘持符，使者至，請夫人出，夫人曰：「王與宮人約令，召宮人必以符
。今使者不持符，妾不敢從使者行。」使者曰：「今水方大至，還而取符，則恐後矣。
」夫人曰：「妾聞之：貞女之義不犯約，勇者不畏死，守一節而已。妾知從使者必生，
留必死。然棄約越義而求生，不若留而死耳。」於是使者反取符，還則水大至，臺崩，
夫人流而死。王曰：「嗟夫！守義死節，不為苟生，處約持信，以成其貞。」乃號之曰
貞姜。君子謂貞姜有婦節。詩云：「淑人君子，其儀不忒。」此之謂也。

頌曰：楚昭出遊，留姜漸臺，江水大至，無符不來，夫人守節，流死不疑，君子序焉，
上配伯姬。


楚 白 貞 姬

貞姬者，楚白公勝之妻也。白公死，其妻紡績不嫁。吳王聞其美且有行，使大夫持金百
鎰、白璧一雙以聘焉，以輜軿三十乘迎之，將以為夫人。大夫致幣，白妻辭之曰：「白
公生之時，妾幸得充後宮，執箕帚，掌衣履，拂枕席，託為妃匹。白公不幸而死，妾願
守其墳墓，以終天年。今王賜金璧之聘。夫人之位，非愚妾之所聞也。且夫棄義從欲
者，汙也。見利忘死者，貪也。夫貪汙之人，王何以為哉！妾聞之：『忠臣不借人以
力，貞女不假人以色。』豈獨事生若此哉，於死者亦然。妾既不仁，不能從死，今又去
而嫁，不亦太甚乎！」遂辭聘而不行。吳王賢其守節有義，號曰楚貞姬。君子謂貞姬廉
潔而誠信。夫任重而道遠，仁以為己任，不亦重乎！死而後已，不亦遠乎！詩云：「彼
美孟姜，德音不忘。」此之謂也。

頌曰：白公之妻，守寡紡績，吳王美之，聘以金璧，妻操固行，雖死不易，君子大之，
美其嘉績。


衛 宗 二 順

衛宗二順者，衛宗室靈王之夫人及其傅妾也。秦滅衛君角，封靈王世家，使奉其祀。靈
王死，夫人無子而守寡，傅妾有子。傅妾事夫人八年不衰，供養愈謹。夫人謂傅妾
曰：「孺子養我甚謹。子奉祭祀而妾事我，我不聊也。且吾聞主君之母不妾事人。今我
無子，於禮，斥絀之人也，而得留以盡其節，是我幸也。今又煩孺子不改故節，我甚內
慚。吾願出居外，以時相見，我甚便之。」傅妾泣而對曰：「夫人欲使靈氏受三不祥
耶！公不幸早終，是一不祥也。夫人無子而婢妾有子，是二不祥也。夫人欲出居外，使
婢子居內，是三不祥也。妾聞忠臣事君無怠倦時，孝子養親患無日也。妾豈敢以小貴之
故變妾之節哉！供養固妾之職也。夫人又何勤乎！」夫人曰：「無子之人而辱主君之
母，雖子欲爾，眾人謂我不知禮也。吾終願居外而已。」傅妾退而謂其子曰：「吾聞君
子處順，奉上下之儀，脩先古之禮，此順道也。今夫人難我，將欲居外，使我居內，此
逆也。處逆而生，豈若守順而死哉！」遂欲自殺。其子泣而止之，不聽。夫人聞之懼，
遂許傅妾留，終年供養不衰。君子曰：「二女相讓，亦誠君子。可謂行成於內，而名立
於後世矣。」詩云：「我心石，不可轉也。」此之謂也。

頌曰：衛宗二順，執行咸固，妾子雖代，供養如故，主婦慚讓，請求出舍，終不肯聽，
禮甚閒暇。


魯 寡 陶 嬰

陶嬰者，魯陶門之女也。少寡，養幼孤，無強昆弟，紡績為產。魯人或聞其義，將求
焉。嬰聞之，恐不得免，作歌，明己之不更二也。其歌曰：「悲黃鵠之早寡兮，七年不
雙。宛鵛獨宿兮，不與眾同。夜半悲鳴兮，想其故雄。天命早寡兮，獨宿何傷。寡婦念
此兮，泣下數行。嗚呼悲兮，死者不可忘。飛鳥尚然兮，況於貞良雖有賢雄兮，終不重
行。」魯人聞之曰：「斯女不可得已。」遂不敢復求。嬰寡，終身不改。君子謂陶嬰貞
壹而思。詩云：「心之憂兮，我歌且謠。」此之謂也。

頌曰：陶嬰少寡，紡績養子，或欲取焉，乃自脩理，作歌自明，求者乃止，君子稱揚，
以為女紀。


梁 寡 高 行

高行者，梁之寡婦也。其為人榮於色而美於行。夫死早，寡不嫁。梁貴人多爭欲取之
者，不能得。梁聞之，使相聘焉。高行曰：「妾夫不幸早死，先狗馬填溝壑，妾宜以身
薦其棺槨。守養其幼孤，曾不得專意。貴人多求妾者，幸而得免，今王又重之。妾
聞：『婦人之義，一往而不改，以全貞信之節。』今忘死而趨生，是不信也。見貴而忘
賤，是不貞也。棄義而從利，無以為人。」乃援鏡持刀以割其鼻曰：「妾已刑矣。所以
不死者，不忍幼弱之重孤也。王之求妾者，以其色也。今刑餘之人，殆可釋矣。」於是
相以報，王大其義，高其行，乃復其身，尊其號曰高行。君子謂高行節禮專精。詩
云：「謂予不信，有如皎日。」此之謂也。

頌曰：高行處梁，貞專精純，不貪行貴，務在一信，不受梁聘，劓鼻刑身，君子高之，
顯示後人。


陳 寡 孝 婦

孝婦者，陳之少寡婦也。年十六而嫁，未有子。其夫當行戍，夫且行時，屬孝婦
曰：「我生死未可知。幸有老母，無他兄弟，備吾不還，汝肯養吾母乎？」婦應
曰：「諾。」夫果死不還。婦養姑不衰，慈愛愈固。紡績以為家業，終無嫁意。居喪三
年，其父母哀其年少無子而早寡也，將取而嫁之，孝婦曰：「妾聞之：『信者人之幹
也，義者行之節也。』妾幸得離襁褓，受嚴命而事夫。夫且行時，屬妾以其老母，既許
諾之。夫受人之託，豈可棄哉！棄託不信，背死不義，不可也。」母曰：「吾憐汝少年
早寡也。」孝婦曰：「妾聞：『寧載於義而死，不載於地而生。』且夫養人老母而不能
卒，許人以諾而不能信，將何以立於世！夫為人婦，固養其舅姑者也。夫不幸先死，不
得盡為人子之禮。今又使妾去之，莫養老母。是明夫之不肖而著妾之不孝。不孝不信且
無義，何以生哉！」因欲自殺，其父母懼而不敢嫁也，遂使養其姑二十八年。姑年八十
四，壽乃盡，賣其田宅以葬之，終奉祭祀。淮陽太守以聞，漢孝文皇帝高其義，貴其
信，美其行，使使者賜之黃金四十斤，復之終身，號曰孝婦。君子謂孝婦備於婦道。詩
云：「匪直也人，秉心塞淵。」此之謂也。

頌曰：孝婦處陳，夫死無子，妣將嫁之，終不聽母，專心養姑，一醮不改，聖王嘉之，
號曰孝婦。





卷 之 五

魯 孝 義 保

孝義保者，魯孝公稱之保母，臧氏之寡也。初，孝公父武公與其二子長子括、中子戲朝
周宣王，宣王立戲為魯太子。武公薨，戲立，是為懿公。孝公時號公子稱，最少。義保
與其子俱入宮，養公子稱。括之子伯御與魯人作亂，攻殺懿公而自立。求公子稱於宮，
將殺之。義保聞伯御將殺稱，乃衣其子以稱之衣，臥於稱之處，伯御殺之，義保遂抱稱
以出，遇稱舅魯大夫於外，舅問稱死乎，義保曰：「不死，在此。」舅曰：「何以得
免？」義保曰：「以吾子代之。」義保遂以逃。十一年，魯大夫皆知稱之在保，於是請
周天子殺伯御立稱，是為孝公。魯人高之。論語曰：「可以託六尺之孤。」其義保之謂
也。

頌曰：伯御作亂，由魯宮起，孝公乳保，臧氏之母，逃匿孝公，易以其子，保母若斯，
亦誠足恃。


楚 成 鄭 瞀

鄭瞀者，鄭女之嬴媵，楚成王之夫人也。初成王登臺，臨後宮，宮人皆傾觀，子瞀直行
不顧，徐步不變。王曰：「行者顧。」子瞀不顧，王曰：「顧，吾以女為夫人。」子瞀
復不顧，王曰：「顧，吾又與女千金而封若父兄子。」瞀遂行不顧。於是王下臺而問
曰：「夫人，重位也。封爵，厚祿也。壹顧可以得之，而遂不顧，何也？」子瞀曰：「
妾聞婦人以端正和顏為容。今者，大王在臺上而妾顧，則是失儀節也。不顧，告以夫人
之尊，示以封爵之重，而後顧，則是妾貪貴樂利以忘義理也。苟忘義理，何以事王？」
王曰：「善。」遂立以為夫人。處期年，王將立公子商臣以為太子。王問之於令尹子
上，子上曰：「君之齒未也，而又多寵子。既置而黜之，必為亂矣。且其人蜂目而豺
聲，忍人也，不可立也。」王退而問於夫人子瞀，曰：「令尹之言信可從也。」王不
聽，遂立之。其後商臣以子上救蔡之事譖子上而殺之。子瞀謂其保曰：「吾聞婦人之事
在於饋食之間而已。雖然，心之所見，吾不能藏。夫昔者，子上言太子之不可立也，太
子怨之，譖而殺之。王不明察，遂辜無罪。是白黑顛倒，上下錯謬也。王多寵子，皆欲
得國。太子貪忍，恐失其所。王又不明，無以照之。庶嫡分爭，禍必興焉。」後王又欲
立公子職。職，商臣庶弟也。子瞀退而與其保言曰：「吾聞信不見疑，今者王必將以職
易太子，吾懼禍亂之作也。而言之於王，王不吾應。其以太子為非吾子，疑吾譖之者
乎！夫見疑而生，眾人孰知其不然。與其無義而生，不如死以明之。且王聞吾死，必寤
太子之不可釋也。」遂自殺。保母以其言通於王。是時太子知王之欲廢之也，遂興師作
亂，圍王宮。王請食熊蹯而死，不可得也，遂自經。君子曰：「非至仁，孰能以身誡。」
詩曰：「舍命不渝。」此之謂也。

頌曰：子瞀先識，執節有常，興於不顧，卒配成王，知商臣亂，言之甚強，自嫌非子，
以殺身盟。


晉 圉 懷 嬴

懷嬴者，秦穆之女，晉惠公太子之妃也。圉質於秦，穆公以嬴妻之。六年，圉將逃歸，
謂嬴氏曰：「吾去國數年，子父之接忘，而秦晉之友不加親也。夫鳥飛反鄉，狐死首
邱，我其首晉而死，子其與我行乎？」嬴氏對曰：「子，晉太子也。辱於秦，子之欲
去，不亦宜乎！雖然，寡君使婢子侍執巾櫛以固子也。今吾不足以結子，是吾不肖也。
從子而歸，是棄君也。言子之謀，是負妻之義也。三者無一可行，雖吾不從子也。子行
矣，吾不敢泄言，亦不敢從也。子圉遂逃歸。君子謂懷嬴善處之間。

頌曰：晉圉質秦，配以懷嬴，圉將與逃，嬴不肯聽，亦不泄言，操心甚平，不告所從，
無所阿傾。


楚 昭 越 姬

楚昭越姬者，越王句踐之女，楚昭王之姬也。昭王讌遊，蔡姬在左，越姬參右。王親乘
駟以馳逐，遂登附社之臺，以望雲夢之囿。觀士大夫逐者既驩，乃顧謂二姬曰：「樂
乎？」蔡姬對曰：「樂。」王曰：「吾願與子生若此，死又若此。」蔡姬曰：「昔弊邑
寡君，固以其黎民之役，事君王之馬足，故以婢子之身為苞苴玩好，今乃比於妃嬪，固
願生俱樂，死同時。」王顧謂史書之，蔡姬許從孤死矣。乃復謂越姬，越姬對曰：「樂
則樂矣，然而不可久也。」王曰：「吾願與子生若此，死若此，其不可得乎？」越姬對
曰：「昔吾先君莊王淫樂三年，不聽政事，終而能改，卒霸天下。妾以君王為能法吾先
君，將改斯樂而勤於政也。今則不然，而要婢子以死。其可得乎！且君王以束帛乘馬取
婢子於弊邑，寡君受之太廟也，不約死。妾聞之諸姑，婦人以死彰君之善，益君之寵，
不聞其以苟從其闇死為榮，妾不敢聞命。於是王寤，敬越姬之言，而猶親嬖蔡姬也。居
二十五年，王救陳，二姬從。王病在軍中，有赤雲夾日，如飛烏。王問周史，史曰：「
是害王身，然可以移於將相。」將相聞之，將請以身禱於神。王曰：「將相之於孤猶股
肱也，今移禍焉，庸為去是身乎？」不聽。越姬曰：「大哉君王之德！以是，妾願從王
矣。昔日之遊淫樂也，是以不敢許。及君王復於禮，國人皆將為君王死，而況於妾乎！
請願先驅狐狸於地下。」王曰：「昔之遊樂，吾戲耳。若將必死，是彰孤之不德也。」
越姬曰：「昔日妾雖口不言，心既許之矣。妾聞信者不負其心，義者不虛設其事。妾死
王之義，不死王之好也。」遂自殺。王病甚，讓位於三弟，三弟不聽。王薨於軍中，蔡
姬竟不能死。王弟子閭與子西、子期謀曰：「母信者，其子必仁。」乃伏師閉壁，迎越
姬之子熊章，立是為惠王。然後罷兵歸葬昭王。君子謂越姬信能死義。詩曰：「音莫
違，及爾同死。」越姬之謂也。

頌曰：楚昭遊樂，要姬從死，蔡姬許王，越姬執禮，終獨死節，群臣嘉美，維斯兩姬，
其德不比。


蓋 將 之 妻

蓋之偏將邱子之妻也。戎伐蓋，殺其君，令於蓋群臣曰：「敢有自殺者，妻子盡誅。」
邱子自殺，人救之，不得死。既歸，其妻謂之曰：「吾聞將節勇而不畏生，故士民盡力
而不畏死，是以戰勝攻取，故能存國安君。夫戰而忘勇，非孝也。君亡不死，非忠也。
今軍敗君死，子獨何生？忠孝忘於身，何忍以歸？」邱子曰：「蓋小戎大，吾力畢能
盡，君不幸而死，吾固自殺也，以救故，不得死。其妻曰：「曩日有救，今又何也？」
邱子曰：「吾非愛身也。戎令曰『自殺者誅及妻子』是以不死，死又何益於君？」其妻
曰：「吾聞之：『主憂臣辱，主辱臣死。』今君死而子不死，可謂義乎！多殺士民，不
能存國而自活，可謂仁乎！憂妻子而忘仁義，背故君而事強暴，可謂忠乎！人無忠臣之
道仁義之行，可謂賢乎！周書曰：『先君而後臣，先父母而後兄弟，先兄弟而後交友，
先交友而後妻子。』妻子，私愛也。事君，公義也。今子以妻子之故，失人臣之節，無
事君之禮，棄忠臣之公道，營妻子之私愛，偷生苟活，妾等恥之，況於子乎！吾不能與
子蒙恥而生焉。」遂自殺。戎君賢之，祠以太牢，而以將禮葬之，賜其弟金百鎰，以為
卿，而使別治蓋。君子謂蓋將之妻潔而好義。詩曰：「淑人君子，其德不回。」此之謂
也。

頌曰：蓋將之妻，據節銳精，戎既滅蓋，邱子獨生，妻恥不死，陳設五榮，為夫先死，
卒遺顯名。


魯 義 姑 姊

魯義姑姊者，魯野之婦人也。齊攻魯至郊，望見一婦人，抱一兒，攜一兒而行，軍且及
之，棄其所抱，抱其所攜而走於山，兒隨而啼，婦人遂行不顧。齊將問兒曰：「走者爾
母耶？」曰：「是也。」母所抱者誰也？」曰：「不知也。」齊將乃追之，軍士引弓將
射之，曰：「止，不止，吾將射爾。」婦人乃還。齊將問所抱者誰也，所棄者誰也。對
曰：「所抱者妾兄之子也，所棄者妾之子也。見軍之至，力不能兩護，故棄妾之子。」
齊將曰：「子之於母，其親愛也，痛甚於心，今釋之，而反抱兄之子，何也？」婦人
曰：「己之子，私愛也。兄之子，公義也。夫背公義而嚮私愛，亡兄子而存妾子，幸而
得幸，則魯君不吾畜，大夫不吾養，庶民國人不吾與也。夫如是，則脅肩無所容，而累
足無所履也。子雖痛乎，獨謂義何？故忍棄子而行義，不能無義而視魯國。」於是齊將
按兵而止，使人言於齊君曰：「魯未可伐也。乃至於境，山澤之婦人耳，猶知持節行
義，不以私害公，而況於朝臣士大夫乎！請還。」齊君許之。魯君聞之，賜婦人束帛百
端，號曰義姑姊。公正誠信，果於行義。夫義，其大哉！雖在匹婦，國猶賴之，況以禮
義治國乎！詩云：「有覺德行，四國順之。」此之謂也。

頌曰：齊君攻魯，義姑有節，見軍走山，棄子抱姪，齊將問之，賢其推理，一婦為義，
齊兵遂止。


代 趙 夫 人

代趙夫人者，趙衛子之女，襄子之姊，代王之夫人也。衛子既葬，襄子未除服，地登夏
屋，誘代王，使廚人持斗以食代王及從者，行斟，陰令宰人各以一斗擊殺代王及從者。
因舉兵平代地而迎其姊趙夫人，夫人曰：「吾受先君之命事代之王，今十有餘年矣。代
無大故，而主君殘之。今代已亡，吾將奚歸？且吾聞之，婦人之義無二夫。吾豈有二夫
哉！欲迎我何之？以弟慢夫，非義也。以夫怨弟，非仁也。吾不敢怨，然亦不歸，遂泣
而呼天，自殺於靡笄之地。代人皆懷之。君子謂趙夫人善處夫婦之間。詩云：「不僭不
賊，鮮不為則。」此之謂也。

頌曰：惟趙襄子，代夫人弟，襲滅代王，迎取其姊，姊引義理，稱引節禮，不歸不怨，
遂留野死。


齊 義 繼 母

齊義繼母者，齊二子之母也。當宣王時，有人簡死於道者，吏訊之，被一創，二子兄弟
立其傍，吏問之，兄曰：「我殺之。」弟曰：「非兄也，乃我殺之。」期年，吏不能
決，言之於相，相不能決，言之於王，王曰：「今皆赦之，是縱有罪也。皆殺之，是誅
無辜也。寡人度其母，能知子善惡。試問其母，聽其所欲殺活。」相召其母問之曰：「
母之子殺人，兄弟欲相代死，吏不能決，言之於王。王有仁惠，故問母何所欲殺活。」
其母泣而對曰：「殺其少者。」相受其言，因而問之曰：「夫少子者，人之所愛也。今
欲殺之，何也？」其母對曰：「少者，妾之子也。長者，前妻之子也。其父疾且死之
時，屬之於妾曰：『善養視之。』妾曰：『諾。』今既受人之託，許人以諾，豈可以忘
人之託而不信其諾邪！且殺兄活弟，是以私愛廢公義也；背言忘信，是欺死者也。夫言
不約束，已諾不分，何以居於世哉！子雖痛乎，獨謂行何！」泣下沾襟。相入言於王，
王美其義，高其行，皆赦不殺，而尊其母，號曰義母。君子謂義母信而好義，絜而有
讓。詩曰：「愷悌君子，四方為則。」此之謂也。

頌曰：義繼信誠，公正知禮，親假有罪，相讓不已，吏不能決，王以問母，據信行義，
卒免二子。


魯 秋 潔 婦

潔婦者，魯秋胡子妻也。既納之五日，去而宦於陳，五年乃歸。未至家，見路旁婦人採
桑，秋胡子悅之，下車謂曰：「若曝採桑，吾行道，願託桑蔭下，齎休焉。」婦人
採桑不輟，秋胡子謂曰：「力田不如逢豐年，力桑不如見國卿。吾有金，願以與夫人。」
婦人曰：「嘻！夫採桑力作，紡績織紝，以供衣食，奉二親，養夫子。吾不願金，所願
卿無有外意，妾亦無淫泆之志，收子之齎與笥金。」秋胡子遂去，至家，奉金遺母，使
人喚婦至，乃嚮採桑者也，秋胡子慚。婦曰：「子束髮脩身，辭親往仕，五年乃還，當
所悅馳驟，揚塵疾至。今也乃悅路傍婦人，下子之裝，以金予之，是忘母也。忘母不
孝，好色淫泆，是污行也，污行不義。夫事親不孝，則事君不忠。處家不義，則治官不
理。孝義並亡，必不遂矣。妾不忍見，子改娶矣，妾亦不嫁。」遂去而東走，投河而
死。君子曰：「潔婦精於善。夫不孝莫大於不愛其親而愛其人，秋胡子有之矣。」君子
曰：「見善如不及，見不善如探湯。秋胡子婦之謂也。」詩云：「惟是褊心，是以為
刺。」此之謂也。

頌曰：秋胡西仕，五年乃歸，遇妻不識，心有淫思，妻執無二，歸而相知，恥夫無義，
遂東赴河。


周 主 忠 妾

周主忠妾者，周大夫妻之媵妾也。大夫號主父，自衛仕於周，二年且歸。其妻淫於鄰
人，恐主父覺，其淫者憂之，妻曰：「無憂也，吾為毒酒，封以待之矣。」三日，主父
至，其妻曰：「吾為子勞，封酒相待，使媵婢取酒而進之。媵婢心知其毒酒也，計念進
之則殺主父，不義，言之又殺主母，不忠，猶與因陽僵覆酒，主父怒而笞之。既已，妻
恐媵婢言之，因以他過笞欲殺之，媵知將死，終不言。主父弟聞其事，具以告主父，主
父驚，乃免媵婢，而笞殺其妻。使人陰問媵婢曰：「汝知其事，何以不言，而反幾死
乎？」媵婢曰：「殺主以自生，又有辱主之名，吾死則死耳，豈言之哉！」主父高其
義，貴其意，將納以為妻，媵婢辭曰：「主辱而死而妾獨生，是無禮也。代主之處，是
逆禮也。無禮逆禮有一猶愈，今盡有之，難以生矣。」欲自殺，主聞之，乃厚幣而嫁
之，四鄰爭娶之。君子謂忠妾為仁厚。夫名無細而不聞，行無隱而不彰。詩云：「無言
不酬，無德不報。」此之謂也。

頌曰：周主忠妾，慈惠有序，主妻淫僻，藥酒毒主，使妾奉進，僵以除賊，忠全其主，
終蒙其福。


魏 節 乳 母

魏節乳母者，魏公子之乳母。秦攻魏，破之，殺魏王瑕，誅諸公子，而一公子不得，令
魏國曰：「得公子者，賜金千鎰。匿之者，罪至夷。」節乳母與公子俱逃，魏之故臣見
乳母而識之曰：「乳母無恙乎？」乳母曰：「嗟乎！吾柰公子何？」故臣曰：「今公子
安在？吾聞秦令曰：『有能得公子者，賜金千鎰。匿之者，罪至夷。』乳母倘言之，則
可以得千金。知而不言，則昆弟無類矣。」乳母曰：「吁！吾不知公子之處。」故臣
曰：「我聞公子與乳母俱逃。」母曰：「吾雖知之，亦終不可以言。」故臣曰：「今魏
國已破，亡族已滅。子匿之，尚誰為乎？」母吁而言曰：「夫見利而反上者，逆也。畏
死而棄義者，亂也。今持逆亂而以求利，吾不為也。且夫凡為人養子者務生之，非為殺
之也。豈可利賞畏誅之故，廢正義而行逆節哉！妾不能生而令公子禽也。」遂抱公子逃
於深澤之中。故臣以告秦軍，秦軍追，見爭射之，乳母以身為公子蔽，矢著身者數十，
與公子俱死。秦王聞之，貴其守忠死義，乃以卿禮葬之，祠以太牢，寵其兄為五大夫，
賜金百鎰。君子謂節乳母慈惠敦厚，重義輕財。禮，為孺子室於宮，擇諸母及阿者，必
求其寬仁慈惠，溫良恭敬，慎而寡言者，使為子師，次為慈母，次為保母，皆居子室，
以養全之。他人無事不得往。夫慈故能愛，乳狗搏虎，伏雞搏狸，恩出於中心也。詩
云：「行有死人，尚或墐之。」此之謂也。

頌曰：秦既滅魏，購其子孫，公子乳母，與俱遁逃，守節執事，不為利違，遂死不顧，
名號顯遺。


梁 節 姑 姊

梁節姑姊者，梁之婦人也。因失火，兄子與己子在內中，欲取兄子，輒得其子，獨不得
兄子。火盛，不得復入，婦人將自趣火，其友止之，曰：「子本欲取兄之子，惶恐卒誤
得爾子，中心謂何，何至自赴火？」婦人曰：「梁國豈可戶告人曉也？被不義之名，何
面目以見兄弟國人哉！吾欲復投吾子，為失母之恩，吾勢不可以生。」遂赴火而死。君
子謂節姑姊潔而不污。詩曰：「彼其之子，舍命不渝。」此之謂也。

頌曰：梁節姑姊，據義執理，子姪同內，火大發起，欲出其姪，輒得厥子，火盛自投，
明不私己。


珠 崖 二 義

二義者，珠崖令之後妻，及前妻之女也。女名初，年十三，珠崖多珠，繼母連大珠以為
繫臂。及令死，當送喪。法，內珠入於關者死。繼母棄其繫臂珠。其子男年九歲，好而
取之，置之母鏡奩中，皆莫之知。遂奉喪歸，至海關，關候士吏搜索，得珠十枚於繼母
鏡奩中，吏曰：「嘻！此值法無可柰何，誰當坐者？」初在左右顧，心恐母去置鏡奩
中，乃曰：「初當坐之。」吏曰：「其狀何如？」對曰：「君不幸，夫人解繫臂棄之。
初心惜之，取而置夫人鏡奩中，夫人不知也。」繼母聞之，遽疾行問初，初曰：「夫人
所棄珠，初復取之，置夫人奩中，初當坐之。」母意亦以初為實，然憐之，乃因謂吏
曰：「願且待，幸無劾兒，兒誠不知也。此珠妾之繫臂也，君不幸，妾解去之，而置奩
中。迫奉喪，道遠，與弱小俱，忽然忘之，妾當坐之。」初固曰：「實初取之。」繼母
又曰：「兒但讓耳，實妾取之。」因涕泣不能自禁。女亦曰：「夫人哀初之孤，欲強活
初耳，夫人實不知也。」又因哭泣，泣下交頸，送葬者盡哭，哀動傍人，莫不為酸鼻揮
涕。關吏執筆書劾，不能就一字，關候垂泣，終日不能忍決，乃曰：「母子有義如此，
吾寧坐之？不忍加文，且又相讓，安知孰是？」遂棄珠而遣之，既去，後乃知男獨取之
也。君子謂二義慈孝。論語曰：「父為子隱，子為父隱，直在其中矣。」若繼母與假女
推讓爭死，哀感傍人，可謂直耳。

頌曰：珠崖夫人，甚有母恩，假繼相讓，維女亦賢，納珠於關，各自伏愆，二義如此，
為世所傳。


郃 陽 友 娣

友娣者，郃陽邑任延壽之妻也。字季兒，有三子。季兒兄季宗與延壽爭葬父事，延壽與
其友田建陰殺季宗。建獨坐死，延壽會赦，乃以告季兒，季兒曰：「嘻！獨今乃語我
乎！」遂振衣欲去，問曰：「與共殺吾兄者為誰？」延壽曰：「田建。田建已死，獨我
當坐之，汝殺我而已。」季兒曰：「殺夫不義，事兄之讎亦不義。」延壽曰：「吾不敢
留汝，願以車馬及家中財物盡以送汝，聽汝所之。」季兒曰：「吾當安之？兄死而讎不
報，與子同枕席而使殺吾兄，內不能和夫家，又縱兄之仇，何面目以生而戴天履地乎！」
延壽慚而去，不敢見季兒。季兒乃告其大女曰：「汝父殺吾兄，義不可以留，又終不復
嫁矣。吾去汝而死，善視汝兩弟。」遂以繈自經而死。馮翊王讓聞之，大其義，令縣復
其三子而表其墓。君子謂友娣善復兄仇。詩曰：「不僭不賊，鮮不為則。」季兒可以為
則矣。
　 　
頌曰：季兒樹義，夫殺其兄，欲復兄讎，義不可行，不留不去，遂以自殃，馮翊表墓，
嘉其義明。


京 師 節 女

京師節女者，長安大昌里人之妻也。其夫有仇人，欲報其夫而無道徑，聞其妻之仁孝有
義，乃劫其妻之父，使要其女為中譎。父呼其女告之，女計念不聽之則殺父，不孝；聽
之，則殺夫，不義。不孝不義，雖生不可以行於世。欲以身當之，乃且許諾，曰：「旦
日，在樓上新沐，東首臥則是矣。妾請開戶牖待之。」還其家，乃告其夫，使臥他所，
因自沐居樓上，東首開戶牖而臥。夜半，仇家果至，斷頭持去，明而視之，乃其妻之頭
也。仇人哀痛之，以為有義，遂釋不殺其夫。君子謂節女仁孝厚於恩義也。夫重仁義輕
死亡，行之高者也。論語曰：「君子殺身以成仁，無求生以害仁。」此之謂也。

頌曰：京師節女，夫讎劫父，要女間之，不敢不許，期處既成，乃易其所，殺身成仁，
義冠天下。






卷 之 六


齊 管 妾 婧

妾婧者，齊相管仲之妾也。甯戚欲見桓公，道無從，乃為人僕。將車宿齊東門之外，桓
公因出，甯戚擊牛角而商歌，甚悲，桓公異之，使管仲迎之，甯戚稱曰：「浩浩乎白
水！」管仲不知所謂，不朝五日，而有憂色，其妾婧進曰：「今君不朝五日而有憂色，
敢問國家之事耶？君之謀也？」管仲曰：「非汝所知也。」婧曰：「妾聞之也，毋老
老，毋賤賤，毋少少，毋弱弱。」管仲曰：「何謂也？」「昔者太公望年七十，屠牛於
朝歌市，八十為天子師，九十而封於齊。由是觀之，老可老邪？夫伊尹，有氏之媵臣
也。湯立以為三公，天下之治太平。由是觀之，賤可賤邪？皋子生五歲而贊禹。由是觀
之，少可少邪？駃騠生七日而超其母。由是觀之，弱可弱邪？」於是管仲乃下席而謝
曰：「吾請語子其故。昔日，公使我迎甯戚，甯戚曰：『浩浩乎白水！』吾不知其所
謂，是故憂之。」其妾笑曰：「人已語君矣，君不知識邪？古有白水之詩。詩不云乎：『
浩浩白水，鯈鯈之魚，君來召我，我將安居，國家未定，從我焉如。』此甯戚之欲得仕
國家也。」管仲大悅，以報桓公。桓公乃脩官府，齊戒五日，見甯子，因以為佐，齊國
以治。君子謂妾婧為可與謀。詩云：「先民有言，詢于芻蕘。」此之謂也。

頌曰：桓遇甯戚，命管迎之，甯戚白水，管仲憂疑，妾進問焉，為說其詩，管嘉報公，
齊得以治。


楚 江 乙 母

楚大夫江乙之母也。當恭王之時，乙為郢大夫。有入王宮中盜者，令尹以罪乙，請於王
而絀之。處家無幾何，其母亡布八尋，乃往言於王曰：「妾夜亡布八尋，令尹盜之。」
王方在小曲之臺，令尹侍焉。王謂母曰：「令尹信盜之，寡人不為其富貴而不行法焉。
若不盜而誣之，楚國有常法。」母曰：「令尹不身盜之也，乃使人盜之。」王曰：「其
使人盜柰何？」對曰：「昔孫叔敖之為令尹也，道不拾遺，門不閉關，而盜賊自息。今
令尹之治也，耳目不明，盜賊公行，是故使盜得盜妾之布，是與使人盜何以異也？」王
曰：「令尹在上，寇盜在下，令尹不知有何罪焉？」母曰：「吁，何大王之言過也！昔
日妾之子為郢大夫，有盜王宮中之物者，妾子坐而絀，妾子亦豈知之哉！然終坐之，令
尹獨何人，而不以是為過也？昔者周武王有言曰：『百姓有過，在予一人。』上不明則
下不治，相不賢則國不寧。所謂國無人者，非無人也，無理人者也。王其察之。」王
曰：「善。非徒譏令尹，又譏寡人。」命吏償母之布，因賜金十鎰，母讓金布曰：「妾
豈貪貨而干大王哉，怨令尹之治也。」遂去，不肯受。王曰：「母智若此，其子必不
愚。」乃復召江乙而用之。君子謂乙母善以微喻。詩云：「猷之未遠，是用大諫。」此
之謂也。

頌曰：江乙失位，乙母動心，既歸家處，亡布八尋，指責令尹，辭甚有度，王復用乙，
賜母金布。


晉 弓 工 妻

弓工妻者，晉繁人之女也。當平公之時，使其夫為弓，三年乃成。平公引弓而射，不穿
一札。平公怒，將殺弓人。弓人之妻請見曰：「繁人之子，弓人之妻也。願有謁於君。」
平公見之，妻曰：「君聞昔者公劉之行乎？羊牛踐葭葦，惻然為民痛之。恩及草木，豈
殺不辜者乎！秦穆公，有盜食其駿馬之肉，反飲之以酒。楚莊王臣援其夫人之衣，而絕
纓與飲大樂。此三君者，仁著於天下，卒享其報，名垂至今。昔帝堯茅茨不翦，采椽不
斲，土階三等，猶以為為之者勞，居之者逸也。今妾之夫，治造此弓，其為之亦勞矣。
其幹生於太山之阿，一日三睹陰，三睹陽。傅以燕牛之角，纏以荊麋之筋，餬以河魚之
膠。此四者，皆天下之妙選也，而君不能以穿一札，是君之不能射也，而反欲殺妾之
夫，不亦謬乎！妾聞射之道，左手如拒石，右手如附枝，右手發之，左手不知，此蓋射
之道也。平公以其言為儀而射，穿七札，繁人之夫立得出，而賜金三鎰。君子謂弓工妻
可與處難。詩曰：「敦弓既堅，舍矢既鈞。」言射有法也。

頌曰：晉平作弓，三年乃成，公怒弓工，將加以刑，妻往說公，陳其幹材，列其勞苦，
公遂釋之。


齊 傷 槐 女

齊傷槐女者，傷槐衍之女也，名婧。景公有所愛槐，使人守之，植木懸之，下令曰：「
犯槐者刑，傷槐者死。」於是衍醉而傷槐。景公聞之曰：「是先犯我令。」使吏拘之，
且加罪焉。婧懼，乃造於相晏子之門曰：「賤妾不勝其欲，願得備數於下。」晏子聞
之，笑曰：「嬰其有淫色乎，何為老而見奔？殆有說內之至哉！」既入門，晏子望見之
曰：「怪哉，有深憂！」進而問焉，對曰：「妾父衍，幸得充城郭為公民。見陰陽不
調，風雨不時，五穀不滋之故，禱祠於名山神水。不勝麴糱之味，先犯君令，醉至於
此，罪故當死。妾聞明君之蒞國也，不損祿而加刑，又不以私恚害公法，不為六畜傷民
人，不為野草傷禾苗。昔者宋景公之時，大旱三年不雨，召太卜而卜之曰：『當以人祀
之。』景公乃降堂北面稽首曰：『吾所以請雨者，乃為吾民也，今必當以人祀，寡人請
自當之。』言未卒，天大雨，方千里。所以然者何也？以能順天慈民也。今吾君樹槐，
令犯者死。欲以槐之故殺婧之父，孤妾之身，妾恐傷執政之法而害明君之義也。鄰國聞
之，皆謂君愛樹而賤人，其可乎！」晏子惕然而悟。明日，朝，謂景公曰：「嬰聞之，
民財力謂之暴；崇玩好，威嚴令謂之逆；刑殺不正，謂之賊。夫三者，守國之大殃也。
今君窮民財力，以美飲食之具，繁鐘鼓之樂，極宮室之觀，行暴之大者也。崇玩好，威
嚴令，是逆民之明者也。犯槐者刑，傷槐者死。刑殺不正，賊民之深者也。」公曰：「
寡人敬受命。」晏子出，景公即時命罷守槐之役，拔植懸之木，廢傷槐之法，出犯槐之
囚。君子曰：「傷槐女能以辭免。」詩云：「是究是圖，亶其然乎！」此之謂也。

頌曰：景公愛槐，民醉折傷，景公將殺，其女悼惶，奔告晏子，稱說先王，晏子為言，
遂免父殃。


楚 野 辨 女

楚野辨女者，昭氏之妻也。鄭簡公使大夫聘於荊，至於狹路，有一婦人乘車，與大夫
遇，轂擊而折大夫車軸，大夫怒，將執而鞭之，婦人曰：「妾聞君子不遷怒，不貳過。
今於狹路之中，妾已極矣，而子大夫之僕不肯少引，是以敗子大夫之車，而反執妾，
豈不遷怒哉！既不怒僕，而反怒妾，豈不貳過哉！周書曰：『毋侮鰥寡，而畏高明。』
今子列大夫而不為之表，而遷怒貳過，釋僕執妾，輕其微弱，豈可謂不侮鰥寡乎！吾鞭
則鞭耳，惜子大夫之喪善也！大夫慚而無以應，遂釋之，而問之，對曰：「妾楚野之鄙
人也。」大夫曰：「盍從我於鄭乎？」對曰：「既有狂夫，昭氏在內矣。」遂去。君子
曰：「辨女能以辭免。詩云：「惟號斯言，有倫有脊。」此之謂也。

頌曰：辨女獨乘，遇鄭使，鄭使折軸，執女忿怒，女陳其冤，亦有其序，鄭使慚去，不
敢談語。


阿 谷 處 女

阿谷處女者，阿谷之隧浣者也。孔子南游，過阿谷之隧，見處子佩璜而浣，孔子謂子貢
曰：「彼浣者其可與言乎？」抽觴以授子貢曰：「為之辭以觀其志。」子貢曰：「我北
鄙之人也。自北徂南，將欲之楚，逢天之暑，我思譚譚，願乞一飲，以伏我心。」處子
曰：「阿谷之隧，隱曲之地，其水一清一濁，流入於海，欲飲則飲，何問乎婢子？」授
子貢觴，迎流而挹之，投而棄之，從流而挹之，滿而溢之，跪置沙上，曰：「禮不親
授。」子貢還報其辭。孔子曰：「丘已知之矣。抽琴去其軫，以授子貢曰：「為之辭。」
子貢往曰：「嚮者聞子之言，穆如清風，不拂不寤，私復我心，有琴無軫，願借子調其
音。」處子曰：「我鄙野之人也。陋固無心，五音不知，安能調琴？」子貢以報孔子，
孔子曰：「丘已知之矣。過賢則賓。」抽絺綌五兩以授子貢曰：「為之辭。」子貢往
曰：「吾北鄙之人也。自北徂南，將欲之楚，有絺綌五兩，非敢以當子之身也，願注之
水旁。」處子曰：「行客之人，嗟然永久，分其資財，棄於野鄙，妾年甚少，何敢受
子。子不早命，竊有狂夫名之者矣。」子貢以告孔子，孔子曰：「丘已知之矣。斯婦人
達於人情而知禮。」詩云：「南有喬木，不可休息，漢有遊女，不可求思。」此之謂也。

頌曰：孔子出遊，阿谷之南，異其處子，欲觀其風，子貢三反，女辭辨深，子曰達情，
知禮不淫。


趙 津 女 娟

趙津女娟者，趙河津吏之女，趙簡子之夫人也。初簡子南擊楚，與津吏期，簡子至，津
吏醉臥，不能渡，簡子怒，欲殺之，娟懼，持楫而走，簡子曰：「女子走何為？」對
曰：「津吏息女。妾父聞主君東渡不測之水，恐風波之起，水神動駭，故禱祠九江三淮
之神，供具備禮，御釐受福，不勝巫祝，杯酌餘瀝，醉至於此。君欲殺之，妾願以鄙軀
易父之死。」簡子曰：「非女之罪也。」娟曰：「主君欲因其醉而殺之，妾恐其身之不
知痛，而心不知罪也。若不知罪殺之，是殺不辜也。願醒而殺之，使知其罪。」簡子
曰：「善。」遂釋不誅。簡子將渡，用楫者少一人，娟攘卷摻楫而請，曰：「妾居河濟
之間，世習舟楫之事，願備員持楫。」簡子曰：「不穀將行，選士大夫，齊戒沐浴，義
不與婦人同舟而渡也。」娟對曰：「妾聞昔者湯伐夏，左驂驪，右驂牝靡，而遂放桀。
武王伐殷，左驂牝騏，右驂牝●，而遂克紂，至於華山之陽。主君不欲渡則已，與妾同
舟，又何傷乎？」簡子悅，遂與渡，中流為簡子發河激之歌，其辭曰：「升彼阿兮面觀
清，水揚波兮查冥冥，禱求福兮醉不醒，誅將加兮妾心驚，罰既釋兮瀆乃清，妾持楫兮
操其維，蛟龍助兮主將歸，呼來櫂兮行勿疑。」簡子大悅曰：「昔者不穀夢娶妻，豈此
女乎？」將使人祝祓，以為夫人。娟乃再拜而辭曰：「夫婦人之禮，非媒不嫁。嚴親在
內，不敢聞命。」遂辭而去。簡子歸，乃納幣於父母，而立以為夫人。君子曰：「女娟
通達而有辭。」詩云：「來遊來歌，以矢其音。」此之謂也。

頌曰：趙簡渡河，津吏醉荒，將欲加誅，女娟恐惶，操楫進說，父得不喪，維久難蔽，
終遂發揚。


趙 佛 肸 母

趙佛肸母者，趙之中牟宰佛肸之母也。佛肸以中牟叛。趙之法，以城叛者，身死家收。
佛肸之母將論，自言曰：「我死不當。」士長問其故，母曰：「為我通於主君，乃言；
不通，則老婦死而已。」士長為之言於襄子，襄子出，問其故，母曰：「不得見主君則
不言。」於是襄子見而問之曰：「不當死何也？」母曰：「妾之當死亦何也？」襄子
曰：「而子反。」母曰：「子反，母何為當死？」襄子曰：母不能教子，故使至於反，
母何為不當死也？」母曰：「吁，以主君殺妾為有說也，乃以母無教邪！妾之職盡久
矣，此乃在於主君。妾聞子少而慢者，母之罪也。長而不能使者，父之罪也。今妾之子
少而不慢，長又能使，妾何負哉！妾聞之，子少則為子，長則為友，夫死從子，妾能為
君長子，君自擇以為臣，妾之子與在論中，此君之臣，非妾之子。君有暴臣，妾無暴
子，是以言妾無罪也。襄子曰：「善，夫佛肸之反，寡人之罪也。」遂釋之。君子
曰：「佛肸之母，一言而發襄子之意，使行不遷怒之德，以免其身。」詩云：「既見君
子，我心寫兮。」此之謂也。

頌曰：佛肸既叛，其母任理，將就於論，自言襄子，陳列母職，子長在君，襄子說之，
遂釋不論。


齊 威 虞 姬

虞姬者，名娟之，齊威王之姬也。威王即位，九年不治，委政大臣，諸侯並侵之。其佞
臣周破胡專權擅勢，嫉賢妒能，即墨大夫賢，而日毀之，阿大夫不肖，反日譽之。虞姬
謂王曰：「破胡，讒諛之臣也，不可不退。齊有北郭先生者，賢明有道，可置左右。」
破胡聞之，乃惡虞姬曰：「其幼弱在於閭巷之時，嘗與北郭先生通。」王疑之，乃閉虞
姬於九層之臺，而使有司即窮驗問，破胡賂執事者，使竟其罪，執事者誣其辭而上之，
王視其辭，不合於意，乃召虞姬而自問焉，虞姬對曰：「妾娟之幸得蒙先人之遺體，生
於天壤之閒，去蓬廬之下，侍明王之讌，泥附王著，薦床蔽席，供執埽除，掌奉湯沐，
至今十餘年矣。惓惓之心，冀幸補一言，而為邪臣所擠，湮於百重之下，不意大王乃復
見而與之語。妾聞玉石墜泥不為汙，柳下覆寒，女不為亂。積之於素雅，故不見疑也。
經瓜田不躡履，過李園不正冠，妾不避，此罪一也。既陷難中，有司受賂，聽用邪人，
卒見覆冒，不能自明。妾聞寡婦哭城，城為之崩。亡士歎市，市為之罷。誠信發內，感
動城市。妾之冤明於白日，雖獨號於九層之內，而眾人莫為豪釐，此妾之罪二也。既有
汙名，而加此二罪，義固不可以生。所以生者，為莫白妾之汙名也。且自古有之，伯奇
放野，申生被患。孝順至明，反以為殘。妾既當死，不復重陳，然願戒大王，群臣為
邪，破胡最甚。王不執政，國殆危矣。於是王大寤，出虞姬，顯之於朝市，封即墨大夫
以萬戶，烹阿大夫與周破胡。遂起兵收故侵地，齊國震懼，人知烹阿大夫，不敢飾非，
務盡其職，齊國大治。君子謂虞姬好善。詩云：「既見君子，我心則降。」此之謂也。

頌曰：齊國惰政，不治九年，虞姬譏刺，反害其身，姬列其事，上指皇天，威王覺寤，
卒距強秦。


齊 鍾 離 春

鍾離春者，齊無鹽邑之女，宣王之正后也。其為人極醜無雙，臼頭，深目，長壯，大
節，卬鼻，結喉，肥項，少髮，折腰，出胸，皮膚若漆。行年四十，無所容入，衒嫁不
讎，流棄莫執。於是乃拂拭短褐，自詣宣王，謂謁者曰：「妾齊之不讎女也。聞君王之
聖德，願備後宮之埽除，頓首司馬外，唯王幸許之。」謁者以聞，宣王方置酒於漸臺，
左右聞之，莫不掩口大笑曰：「此天下強顏女子也，豈不異哉！」於是宣王乃召見之，
謂曰：「昔者先王為寡人娶妃匹，皆已備有列位矣。今夫人不容於鄉里布衣，而欲干萬
乘之主，亦有何奇能哉？」鍾離春對曰：「無有。特竊慕大王之美義耳。」王曰：「雖
然，何善？」良久曰：「竊嘗善隱。」宣王曰：「隱固寡人之所願也，試一行之。」言
未卒，忽然不見。宣王大驚，立發隱書而讀之，退而推之，又未能得。明日，又更召而
問之，不以隱對，但揚目銜齒，舉手拊膝，曰：「殆哉殆哉！」如此者四。宣王曰：「
願遂聞命。」鍾離春對曰：「今大王之君國也，西有衡秦之患，南有強楚之讎，外有二
國之難。內聚姦臣，眾人不附。春秋四十，壯男不立，不務眾子而務眾婦。尊所好，忽
所恃。一旦山陵崩弛，社稷不定，此一殆也。漸臺五重，黃金白玉，琅玕籠疏翡翠珠
璣，幕絡連飾，萬民罷極，此二殆也。賢者匿於山林，諂諛強於左右，邪偽立於本朝，
諫者不得通入，此三殆也。飲酒沈湎，以夜繼晝，女樂俳優，縱橫大笑。外不脩諸侯之
禮，內不秉國家之治，此四殆也。故曰殆哉殆哉。」於是宣王喟然而嘆曰：「痛乎無鹽
君之言！乃今一聞。」於是拆漸臺，罷女樂，退諂諛，去雕琢，選兵馬，實府庫，四辟
公門，招進直言，延及側陋。卜擇吉日，立太子，進慈母，拜無鹽君為后。而齊國大安
者，醜女之力也。君子謂鍾離春正而有辭。詩云：「既見君子，我心則喜。」此之謂
也 。

頌曰：無鹽之女，干說齊宣，分別四殆，稱國亂煩，宣王從之，四辟公門，遂立太子，
拜無鹽君。


齊 宿 瘤 女

宿瘤女者，齊東郭採桑之女，閔王之后也。項有大瘤，故號曰宿瘤。初，閔王出游，至
東郭，百姓盡觀，宿瘤女採桑如故，王怪之，召問曰：「寡人出遊，車騎甚眾，百姓無
少長皆棄事來觀，汝採桑道旁，曾不一視，何也？」對曰：「妾受父母教採桑，不受教
觀大王。」王曰：「此奇女也，惜哉宿瘤！」女曰：「婢妾之職，屬之不二，予之不
忘，中心謂何，宿瘤何傷？」王大悅之曰：「此賢女也。」命後車載之，女曰：「賴大
王之力，父母在內，使妾不受父母之教，而隨大王，是奔女也，大王又安用之？」王大
慚，曰：「寡人失之。」又曰：「貞女一禮不備，雖死不從。」於是王遣歸，使使者加
金百鎰，往聘迎之，父母驚惶，欲洗沐，加衣裳，女曰：「如是見王，則變容更服，不
見識也，請死不往。」於是如故，隨使者，閔王歸見諸夫人，告曰：「今日出遊，得一
聖女，今至斥汝屬矣。」諸夫人皆怪之，盛服而衛，遲其至也，宿瘤，駭，宮中諸夫人
皆掩口而笑，左右失貌，不能自止，王大慚曰：「且無笑不飾耳。夫飾與不飾，固相去
十百也。」女曰：「夫飾與不飾，相去千萬，尚不足言，何獨十百也！」王曰：「何以
言之？」對曰：「性相近，習相遠也。昔者堯舜桀紂，俱天子也。堯舜自飾以仁義，雖
為天子，安於節儉，茅茨不翦，采椽不斲，後宮衣不重采，食不重味。至今數千歲，天
下歸善焉。桀紂不自飾以仁義，習為苛文，造為高臺深池，後宮蹈綺縠，弄珠玉，意非
有饜時也。身死國亡，為天下笑，至今千餘歲，天下歸惡焉。由是之，飾與不飾，相去
千萬，尚不足言，何獨十百也。」於是諸夫人皆大慚，閔王大感，立瘤女以為后。出令
卑宮室，填池澤，損膳減樂，後宮不得重采。期月之間，化行鄰國，諸侯朝之，侵三
晉，懼秦楚，立帝號。閔王至於此也，宿瘤女有力焉。及女死之後，燕遂屠齊，閔王逃
亡，而弒死於外。君子謂宿瘤女通而有禮。詩云：「菁菁者莪，在彼中阿，既見君子，
樂且有儀。」此之謂也。

頌曰：齊女宿瘤，東郭採桑，閔王出遊，不為變常，王召與語，諫辭甚明，卒升后位，
名聲光榮。


齊 孤 逐 女

孤逐女者，齊即墨之女，齊相之妻也。初，逐女孤無父母，狀甚醜，三逐於鄉，五逐於
里，過時無所容。齊相婦死，逐女造襄王之門，而見謁者曰：「妾三逐於鄉，五逐於
里，孤無父母，擯棄於野，無所容止，願當君王之盛顏，盡其愚辭。」左右復於王，王
輟食吐哺而起。左右曰：「三逐於鄉者，不忠也；五逐於里者，少禮也。不忠少禮之
人，王何為遽？」王曰：「子不識也。夫牛鳴而馬不應，非不聞牛聲也，異類故也。此
人必有與人異者矣。遂見與之語三日。始一日，曰：「大王知國之柱乎？」王曰：「不
知也。」逐女曰：「柱，相國是也。夫柱不正則棟不安，棟不安則榱橑墮，則屋幾覆
矣。王則棟矣，庶民榱橑也，國家屋也。夫屋堅與不堅，在乎柱。國家安與不安，在乎
相。今大王既有明知，而國相不可不審也。」王曰：「諾。」其二日，王曰：「吾國相
奚若？」對曰：「王之國相，比目之魚也，外比內比，然後能成其事，就其功。」王
曰：「何謂也？」逐女對曰：「明其左右，賢其妻子，是外比內比也。」其三日，王
曰：「吾相其可易乎？」逐女對曰：「中才也，求之未可得也。如有過之者，何為不可
也？今則未有。妾聞明王之用人也，推一而用之。故楚用虞邱子，而得孫叔敖；燕用郭
隗，而得樂毅。大王誠能厲之，則此可用矣。」王曰：「吾用之柰何？」逐女對曰：「
昔者齊桓公尊九九之人，而有道之士歸之。越王敬螳蜋之怒，而勇士死之。葉公好龍，
而龍為暴下。物之所徵，固不須頃。」王曰：「善。」遂尊相，敬而事之，以逐女妻
之。居三日，四方之士多歸於齊，而國以治。詩云：「既見君子，並坐鼓瑟。」此之謂
也。
　
頌曰：齊逐孤女，造襄王門，女雖五逐，王猶見焉，談國之政，亦甚有文，與語三日，
遂配相君。


楚 處 莊 姪

楚處莊姪者，楚頃襄王之夫人，縣邑之女也。初，頃襄王好臺榭，出入不時，行年四
十，不立太子，諫者蔽塞，屈原放逐，國既殆矣。秦欲襲其國，乃使張儀間之，使其左
右謂王曰：「南游於唐，五百里有樂焉。」王將往。是時莊姪年十二，謂其母曰：「王
好淫樂，出入不時。春秋既盛，不立太子。今秦又使人重賂左右，以惑我王，使游五百
里之外，以觀其勢。王已出，姦臣必倚敵國而發謀，王必不得反國。姪願往諫之。」其
母曰：「汝嬰兒也，安知諫？」不遣，姪乃逃。以緹竿為幟，姪持幟伏南郊道旁，王車
至，姪舉其幟，王見之而止，使人往問之，使者報曰：「有一女童伏於幟下，願有謁於
王。」王曰：「召之。」姪至，王曰：「女何為者也？」姪對曰：「妾縣邑之女也，欲
言隱事於王，恐壅閼蔽塞，而不得見聞。大王出遊五百里，因以幟見。」王曰：「子何
以戒寡人？」姪對曰：「大魚失水，有龍無尾。牆欲內崩，而王不視。」王曰：「不知
也。」姪對曰：「大魚失水者，王離國五百里也，樂之於前，不思禍之起於後也。有龍
無尾者，年既四十，無太子也。國無強輔，必且殆也。牆欲內崩而王不視者，禍亂且成
而王不改也。」王曰：「何謂也？」姪曰：「王好臺榭，不恤眾庶，出入不時，耳目不
聰明。春秋四十不立太子，國無強輔，外內崩壞。強秦使人內間王左右，使王不改，日
以滋甚，今禍且構。王遊於五百里之外，王必遂往，國非王之國也。」王曰：「何也？」
姪曰：「王之致此三難也以五患。」王曰：「何謂五患？」姪曰：「宮室相望，城郭闊
達，一患也。宮垣衣繡，民人無褐，二患也。奢侈無度，國且虛竭，三患也。百姓飢餓
馬有餘秣，四患也。邪臣在側，賢者不達，五患也。王有五患，故及三難。」王曰：「
善。」命後車載之，立還反國，門已閉，反者已定，王乃發鄢郢之師以擊之，僅能勝
之。乃立姪為夫人，位在鄭子袖之右，為王陳節儉愛民之事，楚國復強。君子謂莊姪雖
違於禮，而終守以正。詩云：「北風其喈，雨雪霏霏，惠而好我，攜手同。」歸此之謂
也。
 　
頌曰：楚處莊姪，雖為女童，以幟見王，陳國禍凶，設王三難，五患累重，王載以歸，
終卒有功。


齊 女 徐 吾

齊女徐吾者，齊東海上貧婦人也。與鄰婦李吾之屬會燭，相從夜績。徐吾最貧，而燭數
不屬。李吾謂其屬曰：「徐吾燭數不屬，請無與夜也。」徐吾曰：「是何言與？妾以貧
燭不屬之故，起常早，息常後，灑埽陳席，以待來者。自與蔽薄，坐常處下。凡為貧燭
不屬故也。夫一室之中，益一人，燭不為暗，損一人，燭不為明，何愛東壁之餘光，不
使貧妾得蒙見哀之？恩長為妾役之事，使諸君常有惠施於妾，不亦可乎！」李吾莫能
應，遂復與夜，終無後言。君子曰：「婦人以辭不見棄於鄰，則辭安可以已乎哉！」詩
云：「辭之輯矣，民之協矣。」此之謂也。

頌曰：齊女徐吾，會績獨貧，夜託燭明，李吾絕焉，徐吾自列，辭語甚分，卒得容入，
終沒後言。


齊 太 倉 女

齊太倉女者，漢太倉令淳于公之少女也，名緹縈。淳于公無男，有女五人。孝文皇帝
時，淳于公有罪當刑。是時肉刑尚在，詔獄繫長安，當行會逮，公罵其女曰：「生子不
生男，緩急非有益。」緹縈自悲泣，而隨其父至長安，上書曰：「妾父為吏，齊中皆稱
廉平，今坐法當刑。妾傷夫死者不可復生，刑者不可復屬，雖欲改過自新，其道無由
也。妾願入身為官婢，以贖父罪，使得自新。」書奏，天子憐悲其意，乃下詔曰：「蓋
聞有虞之時，畫衣冠，異章服，以為戮，而民不犯，何其至治也？今法有肉刑五，而姦
不止，其咎安在？非朕德薄而教之不明歟？吾甚自媿。夫訓道不純，而愚民陷焉。詩
云：『愷悌君子，民之父母。』今人有過，教未施，而刑已加焉。或欲改行為善，而其
道無繇。朕甚憐之。夫刑者至斷支體，刻肌膚，終身不息，何其痛而不德也！豈稱為民
父母之意哉！其除肉刑。」自是之後，鑿顛者髡，抽脅者笞，刖足者鉗。淳于公遂得免
焉。君子謂緹縈一言發聖主之意，可謂得事之宜矣。詩云：「辭之懌矣，民之莫矣。」
此之謂也。

頌曰：緹縈訟父，亦孔有識，推誠上書，文雅甚備，小女之言，乃感聖意，終除肉刑，
以免父事。







卷 之 七


夏 桀 末 喜

末喜者，夏桀之妃也。美於色，薄於德，亂無道，女子行丈夫心，佩劍帶冠。桀既棄
禮義，淫於婦人，求美女，積之於後宮，收倡優侏儒狎徒能為奇偉戲者，聚之於旁，造
爛漫之樂，日夜與末喜及宮女飲酒，無有休時。置末喜於膝上，聽用其言，昏亂失道，
驕奢自恣。為酒池可以運舟，一鼓而牛飲者三千人，其頭而飲之於酒池，醉而溺死者，
末喜笑之，以為樂。龍逢進諫曰：「君無道，必亡矣。」桀曰：「日有亡乎？日亡而我
亡。」不聽，以為妖言而殺之。造瓊室瑤臺，以臨雲雨，殫財盡幣，意尚不饜。召湯，
囚之於夏臺，已而釋之，諸侯大叛。於是湯受命而伐之，戰於鳴條，桀師不戰，湯遂放
桀，與末喜嬖妾同舟，流於海，死於南巢之山。詩曰：「懿厥哲婦，為梟為鴟。」此之
謂也。

頌曰：末喜配桀，維亂驕揚，桀既無道，又重其荒，姦軌是用，不恤法常，夏后之國，
遂反為商。


殷 紂 妲 己

妲己者，殷紂之妃也。嬖幸於紂。紂材力過人，手格猛獸，智足以距諫，辯足以飾非，
矜人臣以能，高天下以聲，以為人皆出己之下，好酒淫樂，不離妲己，妲己之所譽貴
之，妲己之所憎誅之。作新淫之聲、北鄙之舞、靡靡之樂，收珍物，積之於後宮，諛臣
群女咸獲所欲，積糟為邱，流酒為池，懸肉為林，使人裸形相逐其閒，為長夜之飲，妲
己好之。百姓怨望，諸侯有畔者，紂乃為炮烙之法，膏銅柱，加之炭，令有罪者行其
上，輒墮炭中，妲己乃笑。比干諫曰：「不脩先王之典法，而用婦言，禍至無日。」紂
怒，以為妖言。妲己曰：「吾聞聖人之心有七竅。」於是剖心而觀之。囚箕子，微子去
之。武王遂受命，興師伐紂，戰于牧野，紂師倒戈，紂乃登廩臺，衣寶玉衣而自殺。於
是武王遂致天之罰，斬妲己頭，懸於小白旗，以為亡紂者是女也。書曰：「牝雞無晨，
牝雞之晨，惟家之索。」詩云：「君子信盜，亂是用暴，匪其止共，維王之邛。」此之
謂也。

頌曰：妲己配紂，惑亂是脩，紂既無道，又重相謬，指笑炮炙，諫士刳囚，遂敗牧野，
反商為周。


周 幽 褎 姒

褎姒者，童妾之女，周幽王之后也。初，夏之衰也，褎人之神化為二龍，同於王庭而言
曰：「余，褒之二君也。」夏后卜殺之與去，莫吉。卜請其漦藏之而吉，乃布幣焉。龍
忽不見，而藏漦櫝中，乃置之郊，至周，莫之敢發也。及周厲王之末，發而觀之，漦流
於庭，不可除也。王使婦人裸而譟之，化為玄蚖，入後宮，宮之童妾未毀而遭之，既笄
而孕，當宣王之時產。無夫而乳，懼而棄之。先是有童謠曰：「弧箕服，寔亡周國。」
宣王聞之。後有人夫妻賣弧箕服之器者，王使執而戮之，夫妻夜逃，聞童妾遭棄而夜
號，哀而取之，遂竄於褒。長而美好，褎人姁有獄，獻之以贖，幽王受而嬖之，遂釋褒
姁，故號曰褎姒。既生子伯服，幽王乃廢后申侯之女，而立褎姒為后，廢太子宜咎而立
伯服為太子。幽王惑於褎姒，出入與之同乘，不卹國事，驅馳弋獵不時，以適褎姒之
意。飲酒流湎，倡優在前，以夜續晝。褎姒不笑，幽王乃欲其笑，萬端，故不笑，幽王
為烽燧大鼓，有寇至，則舉，諸侯悉至而無寇，褎姒乃大笑。幽王欲悅之，數為舉烽
火，其後不信，諸侯不至。忠諫者誅，唯褒姒言是從。上下相諛，百姓乖離，申侯乃與
繒西夷犬戎共攻幽王，幽王舉烽燧徵兵，莫至，遂殺幽王於驪山之下，虜褒姒，盡取周
賂而去。於是諸侯乃即申侯，而共立故太子宜咎，是為平王。自是之後，周與諸侯無
異。詩曰：「赫赫宗周，褎姒滅之。」此之謂也。

頌曰：褎神龍變，寔生褎姒，興配幽王，廢后太子，舉烽致兵，笑寇不至，申侯伐周，
果滅其祀。


衛 宣 公 姜

宣姜者，齊侯之女，衛宣公之夫人也。初，宣公夫人夷姜生伋子，以為太子，又娶於
齊，曰宣姜，生壽及朔。夷姜既死，宣姜欲立壽，乃與壽弟朔謀構伋子。公使伋子之
齊，宣姜乃陰使力士待之界上而殺之，曰：「有四馬白旄至者，必要殺之。」壽聞之，
以告太子曰：「太子其避之。」伋子曰：「不可。夫棄父之命，則惡用子也！」壽度太
子必行，乃與太子飲，奪之旄而行，盜殺之。伋子醒，求旄不得，遽往追之，壽已死
矣。伋子痛壽為己死，乃謂盜曰：「所欲殺者乃我也，此何罪，請殺我。」盜又殺之。
二子既死，朔遂立為太子，宣公薨，朔立是為惠公，竟終無後，亂及五世，至戴公而後
寧。詩云：「乃如之人，德音無良。」此之謂也。

頌曰：衛之宣姜，謀危太子，欲立子壽，陰設力士，壽乃俱死，衛果危殆，五世不寧，
亂由姜起。


魯 桓 文 姜

文姜者，齊侯之女，魯桓公之夫人也。內亂其兄齊襄公。桓公將伐鄭納厲公，既行，與
夫人俱將如齊也，申繻曰：「不可。女有家，男有室，無相瀆也，謂之有禮，易此必
敗。且禮婦人無大故則不歸。」桓公不聽，遂與如齊。文姜與襄公通，桓公怒，禁之不
止。文姜以告襄公，襄公享桓公酒，醉之，使公子彭生抱而乘之，因拉其脅而殺之，遂
死於車。魯人求彭生以除恥，齊人殺彭生。詩曰：「亂匪降自天，生自婦人。」此之謂
也。
　 　
頌曰：文姜淫亂，配魯桓公，與俱歸齊，齊襄淫通，俾厥彭生，摧幹拉胸，維女為亂，
卒成禍凶。


魯 莊 哀 姜

哀姜者，齊侯之女，莊公之夫人也。初，哀姜未入時，公數如齊，與哀姜淫。既入，與
其弟叔姜俱。公使大夫宗婦用幣見，大夫夏甫不忌曰：「婦贄不過棗栗，以致禮也。男
贄不過玉帛禽鳥，以章物也。今婦贄用幣，是男女無別也。男女之別，國之大節也。無
乃不可乎？」公不聽，又丹其父桓公廟宮之楹，刻其桷，以夸哀姜。哀姜驕淫，通於二
叔公子慶父、公子牙。哀姜欲立慶父，公薨，子般立，慶父與哀姜謀，遂殺子般於黨
氏，立叔姜之子，是為閔公。閔公既立，慶父與哀姜淫益甚，又與慶父謀殺閔公而立慶
父，遂使卜齮襲弒閔公於武闈。將自立，魯人謀之，慶父恐，奔莒，哀姜奔邾。齊桓公
立僖公，聞哀姜與慶父通以危魯，乃召哀姜，酖而殺之，魯遂殺慶父。詩云：「啜其泣
矣，何嗟及矣！」此之謂也。

頌曰：哀姜好邪，淫於魯莊，延及二叔，驕妒縱，慶父是依，國適以亡，齊桓征伐，酖
殺哀姜。
　

晉 獻 驪 姬

驪姬者，驪戎之女，晉獻公之夫人也。初，獻公娶於齊，生秦穆夫人及太子申生，又娶
二女於戎，生公子重耳、夷吾。獻公伐驪戎，克之，獲驪姬以歸，生奚齊、卓子。驪姬
嬖於獻公，齊姜先死，公乃立驪姬以為夫人。驪姬欲立奚齊，乃與弟謀曰：「一朝不
朝，其閒用刀，逐太子與二公子而可閒也。」於是驪姬乃說公曰：「曲沃，君之宗邑
也；蒲與二屈，君之境也。不可以無主。宗邑無主，則民不畏邊境；無主，則開寇心。
夫寇生其心，民嫚其政，國之患也。若使太子主曲沃，二公子主蒲與二屈，則可以威民
而懼寇矣。」遂使太子居曲沃，重耳居蒲，夷吾居二屈。驪姬既遠太子，乃夜泣，公問
其故，對曰：「吾聞申生為人，甚好仁而強，甚寬惠而慈於民，今謂君惑於我，必亂
國，無乃以國民之故，行強於君，君未終命而歿，君其柰何？胡不殺我，無以一妾亂百
姓。」公曰：「惠其民而不惠其父乎？姬曰：「為民與為父異。夫殺君利民，民孰不
戴。苟父利而得寵，除亂而眾說，孰不欲焉。雖其愛君，欲不勝也。若紂有良子，而先
殺紂，毋章其惡，鈞死也，毋必假手於武王以廢其祀。自吾先君武公兼翼，而楚穆弒
成。此皆為民而不顧親，君不早圖，禍且及矣。」公懼曰：「柰何而可？」驪姬曰：「
君何不老而授之政。得政而治之，殆將釋君乎？」公曰：「不可，吾將圖之。」由此疑
太子。驪姬乃使人以公命告太子曰：「君夢見齊姜，亟往祀焉。」申生祭於曲沃，歸福
於絳，公田不在，驪姬受福，乃寘鴆於酒，施毒於脯。公至，召申生將胙，驪姬曰：「
食自外來，不可不試也。」覆酒於地，地墳，申生恐而出。驪姬與犬，犬死，飲小臣，
小臣死之。驪姬乃仰天叩心而泣，見申生哭曰：「嗟乎！國，子之國，子何遲為君？有
父恩忍之，況國人乎！弒父以求利，人孰利之？」獻公使人謂太子曰：「爾其圖之。」
太傅里克曰：「太子入自明可以生，不則不可以生。」太子曰：「吾君老矣。若入而自
明，則驪姬死，吾君不安。」遂自經於新城廟。公遂殺少傅杜原款。使閹楚刺重耳，重
耳奔狄。使賈華刺夷吾，夷吾奔梁。盡逐群公子，乃立奚齊。獻公卒，奚齊立，里克殺
之。卓子立，又殺之。乃戮驪姬，鞭而殺之。於是秦立夷吾，是為惠公。惠公死，子圉
立，是為懷公。晉人殺懷公於高梁，立重耳，是為文公。亂及五世然後定。詩曰：「婦
有長舌，惟厲之階。」又曰：「哲婦傾城。」此之謂也。

頌曰：驪姬繼母，惑亂晉獻，謀譖太子，毒酒為權，果弒申生，公子出奔，身又伏辜，
五世亂昏。


魯 宣 繆 姜

繆姜者，齊侯之女，魯宣公之夫人，成公母也。聰慧而行亂，故謚曰繆。初，成公幼，
繆姜通於叔孫宣伯，名喬如。喬如與繆姜謀去季孟而擅魯國。晉楚戰于鄢陵，公出佐
晉。將行，姜告公必逐季孟，是背君也，公辭以晉難，請反聽命。又貨晉大夫，使執季
孫行父而止之，許殺仲孫蔑，以魯士晉為內臣。魯人不順喬如，明而逐之，喬如奔齊，
魯遂擯繆姜於東宮。始往，繆姜使筮之，遇艮之六。史曰：「是謂艮之隨。隨其出也，
君必速出。」姜曰：「亡。是於周易曰『隨，元亨利貞，●咎。』元，善之長也；亨，
嘉之會也；利，義之和也；貞，事之幹也。終故不可誣也，是以雖隨●咎。 我婦人而
與於亂，固在下位，而有不仁，不可謂元；不靖國家，不可謂亨；作而害身，不可謂
利；棄位而放，不可謂貞。有四德者，隨而咎，我皆無之，豈隨也哉！我則取惡，能無
咎乎！必死於此，不得出矣。」卒薨於東宮。君子曰：「惜哉繆姜！雖有聰慧之質，終
不得掩其淫亂之罪。」詩曰：「士之耽兮，猶可說也，女之耽兮，不可說也。」此之謂
也。

頌曰：繆姜淫泆，宣伯是阻，謀逐季孟，欲使專魯，既廢見擯，心意摧下，後雖善言，
終不能補。


陳 女 夏 姬

陳女夏姬者，陳大夫夏徵舒之母，御叔之妻也。其狀美好無匹，內挾伎術，蓋老而復壯
者。三為王后，七為夫人。公侯爭之，莫不迷惑失意。夏姬之子徵舒為大夫，公孫寧
儀、行父與陳靈公皆通於夏姬，或衣其衣，或裴其幡，以戲於朝。泄冶見之，謂曰：「
君有不善，子宜掩之。今自子率君而為之，不待幽閒於朝廷，以戲士民，其謂爾何？」
二人以告靈公，靈公曰：「眾人知之，吾不善無害也。泄冶知之，寡人恥焉。」乃使人
徵賊泄冶而殺之。靈公與二子飲於夏氏召徵舒也，公戲二子曰：「徵舒似汝。」二子亦
曰：「不若其似公也。」徵舒疾此言。靈公罷酒出，徵舒伏弩廄門，射殺靈公。公孫寧
儀、行父皆奔楚，靈公太子午奔晉。其明年，楚莊王舉兵誅徵舒，定陳國，立午，是為
成公。莊王見夏姬美好，將納之，申公巫臣諫曰：「不可。王討罪也，而納夏姬，是貪
色也。貪色為淫，淫為大罰。願王圖之。」王從之，使壞後垣而出之。將軍子反見美，
又欲取。巫臣諫曰：「是不祥人也。殺御叔，弒靈公，戮夏南，出孔儀，喪陳國。天下
多美婦人，何必取是！」子反乃止。莊王以夏姬與連尹襄老，襄老死於邲，亡其尸，其
子黑要又通於夏姬。巫臣見夏姬，謂曰：「子歸，我將聘汝。」及恭王即位，巫臣聘於
齊，盡與其室俱，至鄭，使人召夏姬曰：「尸可得也。」夏姬從之，巫臣使介歸幣於楚，而與夏姬奔晉。大夫子反怨之，遂與子重滅巫臣之族而分其室。詩云：「乃如之人兮，
懷昏姻也，大無信也，不知命也。」言嬖色殞命也。

頌曰：夏姬好美，滅國破陳，走二大夫，殺子之身，殆誤楚莊，敗亂巫臣，子反悔懼，
申公族分。


齊 靈 聲 姬

聲姬者，魯侯之女靈公之夫人，太子光之母也，號孟子。淫通於大夫慶剋，與之蒙衣乘輦，
而入於閎，鮑牽見之，以告國佐。國佐召慶剋，將詢之，慶剋久不出，以告孟子曰：「
國佐非我。」孟子怒。時國佐相靈公，會諸侯於柯陵，高子鮑子處內守，及還，將至，閉門而索，孟子訴之曰：「高鮑將不內君，而欲立公子角，國佐知之。」公怒，刖鮑牽而逐高子、國佐，二人奔莒，更以崔杼為大夫，使慶剋佐之，乃帥師圍莒，不勝，國佐使人殺慶剋，靈公與佐盟而復之。孟子又愬而殺之。及靈公薨，高鮑皆復遂殺孟子，齊亂乃息。詩云：「匪教匪誨，時維婦寺。」此之謂也。

頌曰：齊靈聲姬，厥行亂失，淫於慶剋，鮑牽是疾，譖愬高鮑，遂以奔亡，好禍用亡，亦以事喪。


齊 東 郭 姜

齊東郭姜者，棠公之妻，齊崔杼御東郭偃之姊也。美而有色。棠公死，崔子弔而說姜，遂與偃謀娶之。既居其室，比於公宮，莊公通焉，驟如崔氏，崔子知之。異日，公以崔子之冠賜侍人，崔子慍，告有疾不出，公登臺臨崔子之宮，由臺上與東郭姜戲，公下從之，東郭姜奔入戶而閉之，公推之曰：「開余。」東郭姜曰：「老夫在此，未及收髮。」公曰：「余開崔子之疾也，不開？」崔子與姜自側戶出，閉門，聚眾鳴鼓，公恐，擁柱而歌。公請於崔氏曰：「孤知有罪矣，請改心事吾子。若不信，請盟。」崔子曰：「臣不敢聞命。」乃避之。公又請於崔氏之宰曰：「請就先君之廟而死焉。」崔氏之宰曰：「君之臣杼，有疾不在，侍臣不敢聞命。」公踰牆而逃，崔氏射公中踵，公反墮，遂弒公。先是時，東郭姜與前夫子棠毋咎俱入，崔子愛之，使為相室，崔妻子二人大子城、少子彊。及姜入後，生二子明、成。成有疾，崔子廢成，以明為後。成使人請崔邑以老，崔子哀而許之。棠毋咎與東郭偃爭而不成，成與彊怒，將欲殺之，以告慶封。慶封，齊大夫也，陰與氏爭權，欲其相滅也。謂二子曰：「殺之。」於是二子歸殺棠毋咎東郭偃於崔子之庭。崔子怒，愬之於慶氏曰：「吾不肖，有子不能教也，以至於此。吾事夫子，國人之所知也，唯辱使者，不可以已。」慶封乃使盧蒲嫳帥徒眾，與國人焚其庫廄，而殺成、姜。崔氏之妻曰：「生若此，不若死。」遂自經而死。崔子歸見庫廄皆焚，妻子皆死，又自經而死。君子曰：「東郭姜殺一國君而滅三室，又殘其身，可謂不祥矣。」詩曰：「枝葉未有害，本實先敗。」此之謂也。

頌曰：齊東郭姜，崔之妻，惑亂莊公，毋咎是依，禍及明成，爭邑相殺，父母無聊，崔氏遂滅。


衛 二 亂 女

衛二亂女者，南子及衛伯姬也。南子者，宋女衛靈公之夫人，通於宋子朝，太子蒯聵知而惡之，南子讒太子於靈公曰：「太子欲殺我。」靈公大怒蒯聵，蒯聵奔宋。靈公薨，蒯聵之子輒立，是為出公。衛伯姬者，蒯聵之姊也，孔文子之妻，孔悝之母也。悝相出公。文子卒，姬與孔氏之豎渾良夫淫。姬使良夫於蒯聵，蒯聵曰：「子苟能內我於國，報子以乘軒，免子三死。」與盟，許以姬為良夫妻。良夫喜，以告姬，姬大悅，良夫乃與蒯聵入舍孔氏之圃。昏時二人蒙衣而乘，遂入至姬所。已食，姬杖戈先太子與五介冑之士，迫其子悝於廁，強盟之。出公奔魯，子路死之，蒯聵遂立，是為莊公。殺夫人南子，又殺渾良夫。莊公以戎州之亂，又出奔，四年而出公復入。將入，大夫殺孔悝之母而迎公。二女亂五世，至悼公而後定。詩云：「相鼠有皮，人而無儀。人而無儀，不死何為？」此之謂也。

頌曰：南子惑淫，宋朝是親，譖彼蒯聵，使之出奔，悝母亦嬖，出入兩君，二亂交錯，咸以滅身。


趙 靈 吳

趙靈吳女者，號孟姚吳廣之女，趙武靈王之后也。武靈王娶韓王女為夫人，生子章，立以為后，章為子。王嘗夢見處女，鼓瑟而歌，曰：「美人熒熒兮，顏若苕之榮，命兮命兮，逢天時而生，曾莫我嬴嬴。」異日，王飲酒樂，數言所夢，想見其人，吳廣聞之，乃因后而入其女孟姚，甚有色焉，王愛幸之，不能離，數年，生子何。孟姚數微言后有淫意，太子無慈孝之行，乃廢后與太子，而立孟姚為惠后，以何為王，是為惠文王。武靈王自號主父，封章於代，號安陽君。四年，朝群臣，安陽君來朝，主父從旁觀窺，群臣宗室見章儽然也，反臣於弟，心憐之。是時惠后死久恩衰，乃欲分趙而王章於代，計未決而輟。主父游沙丘宮，章以其徒作亂，李兌乃起四邑之兵擊章，章走主父，主父閉之，兌因圍主父宮。既殺章，乃相與謀曰：「章圍主父，即解兵，吾屬夷矣。」乃遂圍主父，主父欲出不得，又不得食，乃探雀而食之，三月餘，遂餓死沙丘宮。詩曰：「流言以對，寇攘式內。」言不善之從內出也。

頌曰：吳女苕顏，神寤趙靈，既見嬖近，惑心乃生，廢后興戎，子何是成，閉沙丘，國以亂傾。


楚 考 李 后

楚考李后者，趙人李園之女弟，楚考烈王之后也。初，考烈王無子，春申君患之，李園為春申君舍人，乃取其女弟與春申君，知有身，園女弟承間謂春申君曰：「楚王之貴幸君，雖兄弟不如，今君相楚三十餘年，而王無子，即百歲後，將立兄弟，即楚更立君後，彼亦各貴其所親，又安得長有寵乎？非徒然也，君用事久，多失禮於王兄弟。王兄弟誠立，禍且及身，何以保相印江東之封乎！今妾知有身矣，而人莫知，妾之幸君未久，誠以君之重而進妾於楚王，楚王必妾，妾賴天有子男，則是君之子為王也，楚國盡可得，孰與身臨不測之罪乎！」春申君大然之，乃出園女弟謹舍之，言之考烈王，考烈王召而幸之，遂生子悼，立為太子，園女弟為后，而李園貴用事，養士欲殺春申君以滅口。及考烈王死，園乃殺春申君，滅其家，悼立，是為幽王。后有考烈王遺腹子猶立，是為哀王。考烈王弟公子負芻之徒聞知幽王非考烈王子，疑哀王，乃襲殺哀王及太后，盡滅李園之家，而立負芻為王。五年，而秦滅之。詩云：「盜言孔甘，亂是用餤。」此之謂也。

頌曰：李園女弟，發跡春申，考烈無子，果得納身，知重而入，遂得為嗣，既立畔本，宗族滅弒。


趙 悼 倡 后

倡后者，邯鄲之倡，趙悼襄王之后也。前日而亂一宗之族。既寡，悼襄王以其美而取之。李牧諫曰：「不可。女之不正，國家所以覆而不安也。此女亂一宗，大王不畏乎？」王曰：「亂與不亂，在寡人為政。」遂娶之。初，悼襄王后生子嘉為太子。倡后既入為姬，生子遷。倡后既嬖幸於王，陰譖后及太子於王，使人犯太子而陷之於罪，王遂廢嘉而立遷，黜后而立倡姬為后。及悼襄王薨，遷立，是為幽閔王。倡后淫佚不正，通於春平君，多受秦賂，而使王誅其良將武安君李牧。其後秦兵徑入，莫能距遷，遂見虜於秦，趙亡。大夫怨倡后之譖太子及殺李牧，乃殺倡后而滅其家，共立嘉於代，七年，不能勝秦，趙遂滅為郡。詩云：「人而無禮，不死胡俟？」此之謂也。

頌曰：趙悼倡后，貪叨無足，隳廢后適，執詐不愨，淫亂春平，窮意所欲，受賂亡趙，身死滅國。